TM Labur RM50 Juta Naik Taraf Perkhidmatan Streamyx Ke Unifi Di Sabah

KOTA KINABALU: Telekom Malaysia Berhad (TM) membuat pelaburan sebanyak RM50 juta untuk menaik taraf kawasan perkhidmatan Streamyx ke Unifi di Sabah tahun ini, dengan kerjasama Suruhanjaya Komunikasi dan Multimedia Malaysia (SKMM).

Pengurus Besar TM Sabah Dato Haji Mohd Sainal Haji Mohd Amin berkata, syarikat itu kini mempunyai 70,000 pengguna Unifi, iaitu kediaman dan perniagaan di negeri ini.

“Tumpuan kami tahun ini adalah untuk menambah baik kawasan Streamyx bagi memastikan semua pelanggan boleh menikmati Unifi,” katanya pada majlis sambutan Aidilfitri Kaamatan yang dihoskan oleh TM Sabah, bertempat di Hotel Ming Garden & Residence, di sini pada Rabu.

Majlis itu dirasmikan oleh Setiausaha Persekutuan Sabah Datuk Samsuni Mohd Nor.

Beliau berkata sambutan itu bertujuan memupuk perpaduan dan hubungan yang lebih erat antara kakitangan TM dan pelanggan.

Sementara itu, Samsuni menekankan pentingnya mewujudkan perkongsian bijak antara agensi persekutuan dan negeri dengan TM.

Beliau juga berkata sambutan perayaan di Malaysia adalah unik dan perlu dipelihara.

Samsuni, yang sebelum ini ketua pegawai komunikasi dan setiausaha kanan jabatan (pentadbiran) Kementerian Komunikasi dan Multimedia, berkata pelantikannya untuk bertugas di Sabah buat kali pertama bukan sahaja satu penghormatan tetapi juga peluang untuk mempelajari lebih lanjut mengenai budaya masyarakat setempat. – Utusan Borneo


Bersatu Sabah ‘Jual’ Nama GRS Kerana Kekuatan Mereka Menurun, Kata Najib

KOTA KINABALU: Pemimpin Bersatu di Sabah tidak lagi ‘menjual’ nama parti berkenaan kerana kekuatan Bersatu ketika ini sudah mula menurun,’ kata bekas perdana menteri Najib Razak.

Pengerusi Lembaga Penasihat Barisan Nasional (BN) itu berkata, pemimpin Bersatu Sabah lebih suka menggunakan nama Gabungan Rakyat Sabah (GRS) berbanding nama parti yang diterajui Muhyiddin Yassin itu.

“Nampaknya Bersatu dah banyak menurun sebab mereka (pemimpin Bersatu Sabah) tak sebut Bersatu sekarang, mereka sebut GRS, maknanya, PAS pun di Semenanjung akan gunakan logo sendiri, bukan guna PN (Perikatan Nasional).

“Jadi secara individu, saya melihat parti-parti yang lain itu kekuatan mereka sudah banyak menurun, termasuk Warisan juga,” katanya ketika ditemui selepas menghadiri majlis santai petang bersama aktivis maya Sabah, di Kolombong, dekat sini, hari ini.

Sementara itu, ketika ditanya soal kerjasama dengan GRS yang turut disertai Bersatu pada pilihan raya umum ke-15 (PRU15) nanti, Najib berkata kemungkinan besar majoriti kerusi akan diberikan kepada BN.

“Insya-Allah, majoriti (kerusi) akan lebih kepada BN tapi kita mesti tentukan strategi yang tepat dan mesti letakkan calon-calon berwibawa,” katanya.

Dalam perkembangan sama, beliau berkata, keadaan politik di Sabah akan bergantung kepada apa yang berlaku di Semenanjung pada PRU nanti.

Katanya, di Semenanjung ketika ini, kekuatan dilihat lebih berpihak kepada BN dan beliau percaya perkara sama akan turut berlaku di Sabah.

“Apa yang berlaku di Sabah banyak bergantung kepada apa yang berlaku di semenanjung, di semenanjung ‘angin bertiup’ ke arah BN, semua berpendapat BN ada peluang yang terbaik untuk menubuhkan kerajaan bila sampai masanya.

“Dalam konteks Sabah, kita kena tunjukkan BN bukan parti dari Semenanjung, BN adalah parti yang dikuasai orang Sabah, di bawah satu gagasan atau payung yang besar.

“Jadi bila kita bawa gagasan, kita ada kekuatan yang lebih, itu yang mesti diterapkan pada orang Sabah,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Pastikan Bandar Bersempadan Dengan Kalimantan Dibangunkan Bagi Manfaat Ekonomi

KOTA KINABALU, 16 Dis : Kerajaan Negeri Sabah komited memastikan kawasan bersempadan dengan Kalimantan, Indonesia dibangunkan menjadi bandar sempadan seperti yang dirancang bagi memberi manfaat terutama dalam sektor ekonomi kepada Malaysia dan Indonesia.

Ketua Menteri Datuk Hajiji Noor berkata ini juga penting bagi memastikan Sabah sendiri dapat memanfaatkan sepenuhnya pembangunan besar dijangkakan berlaku berikutan perpindahan ibu negara  Indonesia dari Jakarta ke Kalimantan.

“Di Sabah Pihak Berkuasa Pembangunan Ekonomi dan Pelaburan Sabah (SEDIA) akan mengetuai usaha membangunkan kawasan sempadan Malaysia-Indonesia di bawah inisiatif Hala Tuju Sabah Maju Jaya dan Rancangan Malaysia ke-12.

“Satu kawasan disediakan untuk tapak pembangunan bandar sempadan Serudong-Simanggaris di Kalabakan dan kerajaan negeri akan membangunkan kawasan ini dengan mengambil kira potensi ekonomi yang boleh dimanfaatkan oleh Sabah kesan dengan perpindahan ibu kota Indonesia ini,” katanya.

Beliau berkata demikian ketika berucap menyempurnakan majlis pelancaran buku “Perpindahan Ibu Kota Indonesia ke Kalimantan: Implikasinya ke atas Negeri Sabah, Malaysia” anjuran Universiti Malaysia Sabah (UMS) secara dalam talian hari ini.

Hajiji berkata impak positif ekonomi dan sosial akan dapat dirasai dengan pembangunan bandar sempadan berkenaan melibatkan pembinaan jalan raya menghubungkan Kalabakan ke Simanggaris serta pembinaan  Kompleks Kastam, Imigresen dan Kuarantin (CIQ) untuk pemeriksaan keselamatan.

Beliau berkata kerajaan negeri di bawah kepimpinan Gabungan Rakyat Sabah melihat isu perpindahan ibu kota Indonesia ke Kalimantan merupakan isu yang memerlukan tindakan segera di semua peringkat kerana Sabah mempunyai hubungan unik dengan jiran Kalimantan, Indonesia.

Mengulas mengenai buku berkenaan, beliau yang juga Pro-Canselor UMS berkata segala idea dan maklumat hasil penyelidikan serta penulisan di dalam buku berkenaan wajar dijadikan panduan dalam membentuk dasar demi kepentingan Malaysia mahupun Indonesia.

Sementara itu Naib Canselor UMS Profesor Datuk Dr Taufiq Yap Yun Hin berkata buku yang dilancarkan itu merupakan hasil gabungan karya ilmiah 31 ahli akademik daripada Malaysia dan Indonesia yang mengupas implikasi perpindahan ibu kota Indonesia ke Kalimantan.

“Saya mewakili pengurusan universiti di kesempatan ini merakam ucapan terima kasih kepada Lembaga Ilmu Pengetahuan Indonesia (LIPI) yang telah sudi bekerjasama dengan Penerbit Universiti Malaysia Sabah dalam menerbitkan naskah ilmiah ini melalui geran penyelidikan dalaman UMS,” katanya lagi. – BERNAMA


Abdul Hamid Bersara Sebagai Ketua Polis Negara Esok

KUALA LUMPUR: “Saya tak berhasrat untuk kekal lebih lama dalam jawatan ini…setiap yang bermula itu pasti akan berakhir,” kata Abdul Hamid Bador yang akan menyerahkan jawatan Ketua Polis Negara kepada timbalan beliau Acryl Sani Abdullah Sani pada Isnin.

Dua tahun menerajui pasukan Sang Saka Biru, dan sepanjang tempoh itu ada sesuatu yang beliau terkilan kerana tidak dapat dilaksanakan iaitu melawat Sabah dan Sarawak bagi menyelesaikan masalah-masalah pasukan di dua negeri itu.

“Tiada apa yang hendak saya sesali tapi hasrat saya adalah untuk ke sana (Sabah dan Sarawak) kerana di sana begitu banyak isu yang tidak dapat diselesaikan antaranya kes perjudian dan persempadanan negara.

“Saya tidak dapat pergi ke Sabah dan Sarawak sebab Covid-19 ini, banyak isu di Sarawak tapi saya mohon maaflah sebab sekiranya saya pergi (perlu) dengan kuarantin dan macam-macam…,” katanya.

Beliau berkata sesuatu yang drastik perlu dilakukan di Sarawak dan berharap pucuk pimpinan PDRM selepas ini dapat memberi perhatian terhadap isu integriti, penyeludupan, perjudian dalam talian dan maksiat yang dikatakan banyak berlaku di sana.

Memegang jawatan tertinggi pasukan keselamatan negara pada 4 Mei 2019, Abdul Hamid akan menamatkan kontrak perkhidmatan beliau pada 3 Mei 2021.

Sebagai Ketua Polis Negara ke-12, Abdul Hamid dilihat melaksanakan tugas dan tanggungjawabnya untuk membersihkan maruah pasukan itu dengan memerangi habis-habisan rasuah dalam pasukan polis.

Tidak kira anggota, pegawai, pegawai kanan mahupun pegawai kanan tinggi dalam pasukan pasti tidak akan terlepas daripada diambil tindakan baik secara dalaman atau dihadapkan ke muka pengadilan jika didapati terbabit dalam rasuah, salah laku dan bersekongkol dengan pesalah jenayah.

“Pedih rasa dalam hati saya apabila melihat seorang demi seorang anak buah saya dihadapkan ke mahkamah,” katanya.

Abdul Hamid juga dikenali sebagai Ketua Polis Negara yang lantang bersuara menegur warga Polis Diraja Malaysia (PDRM) dengan mendedahkan kes-kes anggota dan pegawai yang terlibat masalah integriti, salah guna kuasa dan salah laku serta lain-lain kes jenayah lagi.

Kelantangan dalam mendedahkan pelbagai kartel dalam pasukan bagaimanapun mendapat kritikan dan kecaman daripada pelbagai pihak termasuk warga PDRM sendiri dan ahli politik yang kurang senang dengan tindakannya dan menyifatkannya sebagai membuka pekung di dada.

Antara kejayaan besar polis di bawah kepimpinan Abdul Hamid ialah mematahkan cubaan penyeludupan dan pengedaran dadah di Pulau Pinang dengan nilai rampasan terbesar RM2.4 bilion, menggempur sindiket Macau Scam dan judi dalam talian yang turut membongkar penglibatan anggota dan pegawai PDRM sendiri.

Berikutan itu, seramai 31 warga PDRM yang dikenal pasti bersekongkol dengan sindiket Macau Scam dan kegiatan perjudian dalam talian itu diambil tindakan, antaranya akan dibuang kerja, penurunan pangkat atau memindahkan mereka ke jawatan tidak sensitif dan lain-lain lagi yang difikirkan adil dan setimpal oleh Suruhanjaya Pasukan Polis.

Apa pun bak kata Abdul Hamid, setiap yang bermula pasti akan berakhir dan mulai Selasa 4 Mei ini, tugas, amanah serta tanggungjawab itu akan digalas oleh Acryl Sani sebagai Ketua Polis Negara ke-13 untuk terus meningkatkan integriti dan maruah pasukan Sang Saka Biru. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kalau saya isytihar bermakna saya bohong – Mohamaddin

KUALA LUMPUR: “Kalau saya isytiharkan (harta) biarpun kosong bermakna saya berbohong,” kata Menteri Pelancongan, Seni dan Budaya, Datuk Mohamaddin Ketapi.

Beliau berkata demikian ketika diminta mengulas mengenai pengisytiharan harta kepada Suruhanjaya Pencegahan Rasuah Malaysia (SPRM).

Katanya, tindakan itu sekiranya dilakukan akan menimbulkan banyak persoalan.

“Kalau saya tidak ada harta dan anda mahu saya isytihar, orang yang tidak ada harta dipaksa isytihar, apa yang anda panggil (tindakan itu). Betulkah atau pun bohong?

“Kalau ada harta anda perlu isytihar, kalau tidak ada harta anda kata tidak mempunyai (harta),” katanya ketika ditemui selepas sidang media penemuan rangka manusia prasejarah, di sini hari ini.

Sebelum ini, Menteri Dalam Negeri, Tan Sri Muhyiddin Yassin, meminta Ahli Parlimen kerajaan yang masih belum membuat pengisytiharan harta supaya berbuat demikian meskipun tidak mempunyai sebarang harta.

Bagaimanapun, Mohamaddin pada minggu lalu mengeluarkan kenyataan mengakui dirinya sebagai ‘orang miskin’ dan tidak mampu memiliki aset walaupun sebuah kereta atau rumah.

Ahli Parlimen Silam daripada Parti Warisan Sabah (WARISAN) itu juga tidak menolak kemungkinan mengisytiharkan aset sekiranya berpeluang membeli atau memiliki harta pada masa depan. – Berita Harian


Lebih 7 Ribu Bungkus Rokok Seludup Dirampas Di Lahad Datu

POLIS MARIN RAMPAS LEBIH 7-RIBU BUNGKUS ROKOK SELUDUP DI LAHAD DATU

LAHAD DATU – 27 JUN 2019 – Pasukan Polis Marin (PPM) Lahad Datu berjaya merampas pelbagai jenis rokok sebanyak 7-ribu 850-bungkus yang dipercayai diseludup masuk dari negara jiran dan tidak bercukai dengan nilai anggaran berjumlah 16-ribu 750-ringgit di kawasan Kampung Desa Bajau, Lahad Datu, kelmarin.

Komander Pasukan Polis Marin Wilayah 4 Sabah, ACP Mohamad Pajeri Ali berkata, dalam kejadian kira-kira pukul 8.30 malam itu, semasa Unit Risikan Marin (URM) sedang membuat tugas risik dan mencari maklumat kawasan berkenaan, pihaknya telah ternampak sekumpulan lelaki dalam keadaan mencurigakan berada di kawasan sekitar tersebut.

Apabila sepasukan Unit Risikan Marin (URM) menghampiri ke kawasan tersebut, sekumpulan lelaki itu melarikan diri ke kawasan sekitar kampung dan menghilangkan diri.

Beliau berkata, hasil pemeriksaan yang telah dibuat mendapati terdapat beberapa longgokan bungkusan plastik berwarna hitam berisi pelbagai jenis rokok.

Jelasnya, barang-barang rampasan dibawa ke Markas Operasi PPM Lahad Datu untuk tindakan lanjut. Kes tersebut disiasat dibawah Akta Kastam 1967.


Boleh Makan Di Restoran Ikut Saiz Meja, Penumpang Ikut Kapasiti Kenderaan

KUALA LUMPUR: Kerajaan membenarkan jumlah penumpang berdasarkan kapasiti kenderaan dinaiki, mulai esok.

Selain itu, kerajaan membenarkan pelanggan untuk menikmati hidangan di restoran mengikut saiz atau kapasiti meja makan dengan syarat ada penjarakan fizikal 1 meter.

Menteri Kanan (Keselamatan) Datuk Seri Ismail Sabri Yaakob berkata, kelonggaran itu untuk semua kawasan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP).

“Kita mendengar pandangan dan rayuan ramai supaya membenarkan jumlah penumpang mengikut tempat duduk kenderaan, maka mesyuarat teknikal hari ini bersetuju membenarkannya.

“Jumlah penumpang mengikut kapasiti kenderaan itu dibenarkan di semua kawasan termasuk di PKP,” katanya pada sidang media, hari ini.

Ismail Sabri berkata, sebelum ini, makan di kedai kawasan PKP hanya dua orang satu meja dibenarkan manakala PKPB dan PKPP mengikut kapasiti meja makan.

Menurutnya, mesyuarat hari ini bersetuju semua kawasan dibenarkan makan di kedai berdasarkan keluasan meja makan mulai esok.

Bagaimanapun, katanya, ia mestilah mempunyai penjarakan fizikal satu meter antara pelanggan dan meja. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


i-Sinar: Sebahagian Besar Daripada 8 Juta Pemohon Kategori 1 Diberi Lelulusan Automatik – KWSP

KUALA LUMPUR: Kumpulan Wang Simpanan Pekerja (KWSP) menjangkakan sebahagian besar daripada lapan juta ahli yang layak memohon di bawah Kategori 1 kemudahan i-Sinar akan diberikan kelulusan secara automatik tanpa memerlukan sebarang dokumen sokongan.

Dalam satu kenyataan, KWSP memaklumkan permohonan dalam talian akan bermula 21 Disember 2020 dan pembayaran akan dibuat pada pertengahan Januari 2021.

“KWSP mengalu-alukan sebarang maklum balas mengenai i-Sinar, namun buat masa ini, tiada sebarang perubahan terhadap kriteria semasa i-Sinar.

“Dijangkakan sebahagian besar daripada lapan juta ahli yang layak memohon di bawah Kategori 1 akan diberikan kelulusan secara automatik tanpa memerlukan sebarang dokumen sokongan.

“Permohonan dalam talian akan bermula 21 Disember 2020 dan pembayaran akan dibuat pada pertengahan Januari 2021,” kata kenyataan itu.

Penjelasan itu merujuk pelbagai laporan media mengenai permohonan untuk memansuhkan semua kriteria dan syarat yang ditetapkan di bawah kemudahan i-Sinar.

“KWSP ingin menyatakan bahawa ia sentiasa mengambil berat terhadap setiap permintaan dan cadangan daripada pihak-pihak berkepentingan,” katanya.

Menurut KWSP, setiap proses, perubahan dasar atau penambahbaikan akan menjalani proses pertimbangan sewajarnya dan dibentangkan kepada Ahli Lembaga KWSP untuk kelulusan.

Berikutan itu, katanya setiap perkara yang melibatkan isu dasar akan dibawa kepada perhatian Kementerian Kewangan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Azmin Kekal Menteri Kanan Perdagangan Antarabangsa & Industri

KUALA LUMPUR: Datuk Seri Mohamed Azmin Ali kekal dalam Jemaah Menteri dengan menyandang jawatan lamanya sebagai Menteri Kanan Perdagangan Antarabangsa dan Industri.

Pelantikan beliau diumumkan Perdana Menteri, Datuk Seri Ismail Sabri Yaakob dalam pengumuman barisan Kabinet baharu yang disiarkan secara langsung, sebentar tadi.


BERSATU Terus Mendapat Tempat Di Sabah – Hajiji

TUARAN: Kemasukan ahli baharu termasuk daripada kalangan bekas ahli dan pemimpin parti lain ke dalam Parti Pribumi Bersatu Malaysia (Bersatu) Sabah menjadi petunjuk parti itu semakin mendapat tempat di hati rakyat negeri ini.

Ketua Badan Pimpinan BERSATU Sabah, Datuk Hajiji Noor, berkata perkembangan itu itu juga menjadi petanda cukup baik kepada Perikatan Nasional (PN) sebagai parti pemerintah di peringkat Persekutuan.

“Rakyat Sabah mulai melihat kemampuan serta kredibiliti PN diterajui Perdana Menteri, Tan Sri Muhyiddin Yassin yang juga Presiden BERSATU mengurus tadbir negara terutama ketika berdepan cabaran COVID-19 sehingga menjadi antara negara terbaik menangani penularan wabak berkenaan.

“Saya melihat bantuan diberikan oleh kerajaan kepada rakyat yang menghadapi kesukaran ketika krisis ini (impak COVID-19), yang membuat rakyat menyokong PN dan Perdana Menteri atas usaha murni itu,” katanya selepas menerima kemasukan 200 ahli baharu terdiri daripada bekas pemimpin dan ahli Parti Amanah Negara (AMANAH) dan Parti Warisan Sabah (WARISAN) ke dalam BERSATU Bahagian Tuaran, hari ini.

Hajiji berkata, BERSATU Sabah mensasarkan menambah keahlian sehingga 200,000 ahli menjelang akhir tahun ini dan yakin ia mampu dicapai memandangkan parti berkenaan kini mempunyai lebih 100,000 ahli, walaupun baru setahun bertapak di Sabah.

“Pada masa ini, kita mempunyai lebih kurang 20,000 hingga 30,000 ahli sedang menunggu untuk didaftarkan di seluruh Sabah. Bagaimanapun proses pendaftaran terbantut berikutan pelaksanaan Perintah Kawalan Pergerakan (PKP),” katanya.

Dalam pada itu, Hajiji berkata, BERSATU Sabah kini membuat persediaan untuk menghadapi pilihan raya umum (PRU) sekiranya ia diadakan secara mengejut dengan setiap bahagian parti akan diarahkan untuk menubuhkan jentera pilihan raya.

“Perkara ini akan dibawa dalam mesyuarat BERSATU negeri Selasa ini,” katanya,

Sementara itu, bekas Ketua Penyelaras Amanah Tuaran, Ramlih Hasrih berkata, beliau keluar parti itu dan memilih menyertai BERSATU kerana yakin dengan kepemimpinan perdana menteri dan Hajiji yang disifatkannya prihatin menjaga kebajikan rakyat tanpa mengira latar belakang politik.

Bekas Ketua Cawangan WARISAN Kampung Berundung, Tuaran, Adneh Setuh pula berkata, beliau bersama 46 lagi ahli cawangan itu keluar parti kerana menyifatkan parti itu gagal membela nasib rakyat selama dua tahun memerintah negeri Sabah. – BERNAMA


Warga asing dicekup bersama pelbagai jenis mercun di Lahad Datu

LAHAD DATU: Seorang warga asing dicekup selepas disyaki memiliki pelbagai mercun dalam satu kejadian di Kampung Sharif, di sini, pada Rabu.

Dalam kejadian kira-kira 9.45 malam, suspek warga Indonesia itu diberkas bersama pelbagai jenis mercun.

Komander Pasukan Polis Marin (PPM) Wilayah Empat Sabah, ACP Mohamad Pajeri Ali berkata, serbuan yang dijalankan ke atas sebuah kedai telah menemui pelbagai barangan berkenaan.

“Hasil pemeriksaan berjaya menemui, antaranya, 13 kotak bunga api jenis api jenama Glow Of Sunset, sembilan kotak mercun jenis roket jenama Whistling Moon Travellers, 1 kotak mercun (12 batang) jenis roket jenama Whistling Moon Travellers, 27 bunga api warna-warni jenama Glow Of Sunset dan 21 papan bunga api jenis Happy Boom.

“Nilai rampasan dianggarkan berjumlah RM1,333,” katanya dalam satu kenyataan pada Rabu.  – Awani Online


(VIDEO) 175 Penumpang Cemas Kabin Penuh Asap Sebelum Pesawat Mendarat

VALENCIA: Penumpang British Airways berdepan detik cemas apabila kabin dipenuhi asap tebal kira-kira 10 minit sebelum pesawat mendarat di Lapangan Terbang Valencia, Sepanyol, hari ini.

Syarikat penerbangan itu dalam satu kenyataan mengesahkan penerbangan BA422 dari Heathrow, London ke Valencia ‘terbabit dalam satu kejadian’.

Bagaimanapun, punca kejadian masih belum diketahui lagi.

Seorang penumpang, Rachel Jupp memberitahu BBC anak kapal mengarahkan penumpang menunduk bagi mengelak terhidu asap dan ketika itu pesawat mula mendarat.

Menurutnya, penumpang meninggalkan pesawat menggunakan gelongsor kecemasan dan diarahkan untuk menjauhi pesawat itu.

British Airways berkata, seramai 175 penumpang dan enam anak kapal berada dalam penerbangan itu.

Tiga penumpang yang dibawa ke hospital untuk dirawat sudah dibenarkan pulang.- Agensi


APMM Sabah tahan dua bot jongkong bersama dua tekong, 14 awak-awak

KOTA KINABALU, 14 Mac – Agensi Penguatkuasaan Maritim Malaysia (APMM) Sabah menahan dua bot jongkong bersama 14 awak-awak dipercayai warga Filipina atas pelbagai kesalahan dalam operasi khas, awal pagi tadi.

Dalam Op Sejahtera kira-kira 3 pagi, APMM Sabah turut menahan dua tekong tempatan semasa operasi khas itu di kawasan lebih kurang 0.3 batu nautika dan 0.2 batu nautika Timur Laut, Pulau Gaya, di sini.

Pengarah APMM Sabah Kamaruszaman Abu Hassan berkata kedua-dua bot berkenaan dikesan sedang dalam perjalanan menuju ke arah Timur Laut Pulau Gaya dan dipercayai menuju ke laut dalam sekitar pelantar minyak berhampiran.

“Hasil pemeriksaan mendapati kedua-dua bot itu membawa tujuh bot kecil beserta enjin sangkut tanpa lesen selain tiada nombor pendaftaran dan menggunakan nama tekong yang tidak sama dalam syarat sah lesen,” katanya dalam kenyataan, hari ini.

Beliau berkata kesemua awak-awak itu didapati memiliki dokumen Jabatan Ketua Menteri meragukan selain gagal menunjukkan dokumen sah ke negara ini.

Kamaruszaman berkata kedua-dua bot itu bersama awak-awak terbabit telah dibawa ke Jeti APMM Sepanggar untuk siasatan lanjut.

Kes disiasat di bawah Akta Imigresen 1959/63 dan Enakmen Jabatan Pelabuhan dan Dermaga Sabah 2002, katanya.

“Siasatan lanjut akan dijalankan terhadap bot ditahan bagi mengenal pasti penglibatan mereka dalam pencerobohan kawasan larangan di pelantar minyak di pantai barat Sabah.

“APMM Sabah menerima aduan awam mengenai penglihatan bot-bot kecil menggunakan enjin sangkut menjalankan aktiviti perikanan dalam kawasan larangan pelantar dan ia adalah salah daripada segi undang-undang,” katanya, dan menambah, kawasan pelantar minyak adalah kawasan diwartakan sebagai kawasan larangan.

Dalam pada itu, Kamaruszaman berkata, kerjasama orang awam amat diperlukan dalam menyalurkan maklumat berhubung aktiviti maritim mencurigakan bagi membolehkan pihak berkuasa mengambil tindakan segera seterusnya membanteras kegiatan tersebut.

Orang awam boleh menyalurkan aduan ke pusat operasi maritim Sabah di talian 088-270165 atau MERS 999 sekiranya terdapat sebarang kes kecemasan di laut,” katanya.


42 Ketua Cawangan UMNO Desak Musa Dilantik Calon PRN Sabah

KOTA KINABALU: Barisan Nasional bergolak apabila 42 ketua cawangan Umno di Parlimen Libaran mendesak bekas ketua menteri, Musa Aman, dilantik sebagai calon gabungan itu di kerusi DUN Sungai Manila.

Kumpulan tersebut menolak calon dalam senarai Ketua Umno Sabah, Bung Moktar Radin, untuk Sungai Manila, mengatakan Mokran Ingkat tidak pernah berkhidmat di kawasan itu sebelum ini.

Safar Sastro, dari Umno Taman Sri Gaya, pada sidang media hari ini berkata mereka mahu Musa menjadi calon mereka.

“Kalau Umno mahu menang, namakan dia calon. Kalau kita inginkan kemenangan, tiada orang selain Musa,” katanya, yang mendakwa mewakili 42 daripada 45 ketua cawangan di Libaran.

Safar mengingatkan mereka menyokong BN kerana menghargai ikatan dalam gabungan itu.

“Tetapi kalau Musa tidak dinamakan sebagai calon, kami akan tetap mengundi beliau tak kira dia bertanding atas parti apa atau calon Bebas,” tambahnya.

Musa tiada dalam senarai 31 calon yang diumumkan Bung semalam. Bung berkata parti menghormati Musa tetapi bekas ketua Umno Sabah itu tidak pernah memohon untuk menjadi calon BN dan juga tidak ditawarkan untuk menjadi calon gabungan itu.

Perkembangan itu mendorong penganalisis meramalkan BN bakal berdepan masalah pada Pilihan Raya Sabah memandangkan Musa seorang pemimpin berpengaruh dengan sokongan akar umbi yang kuat.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1 Maut, 8 cedera Dalam Kemalangan Di Kinabatangan

KINABATANGAN: Seorang wanita maut manakala lapan lagi cedera selepas kenderaan pacuan empat roda dinaiki mereka terbabas dalam kejadian di Jalan Paris Satu, Kampung Paris, di sini, pagi tadi.

Dalam kejadian kira-kira jam 7.50 pagi itu, mangsa yang tersepit dalam kenderaan disahkan meninggal dunia oleh pasukan perubatan sebelum dikeluarkan anggota bomba.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan mengenai kejadian itu pada jam 7.58 pagi.

Katanya, kemalangan membabitkan sebuah kenderaan pacuan empat roda jenis Isuzu DMax yang terbabas sendiri ke bahu jalan.

“Terdapat sembilan mangsa terdiri daripada empat wanita dan lima lelaki. Seorang mangsa yang tersepit dikeluarkan oleh pasukan bomba dan disahkan meninggal dunia.

“Lapan mangsa yang cedera diberi rawatan awal dan dihantar ke hospital oleh ambulans untuk rawatan lanjut,” katanya ketika dihubungi, hari ini.

Beliau berkata, setakat ini identiti semua mangsa belum diketahui. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TYT Perkenan Pembubaran DUN Sabah – Shafie

KOTA KINABALU: Ketua Menteri Sabah Datuk Seri Mohd Shafie Apdal, hari ini, memaklumkan Yang Dipertua Negeri Sabah Tun Juhar Mahiruddin memperkenankan permohonannya untuk pembubaran Dewan Undangan Negeri (DUN) Sabah.

Beliau berkata, sehubungan itu, pilihan raya negeri akan diadakan dalam tempoh 60 hari.

Mohd Shafie membuat pengumuman berkenaan pada sidang media khas di Pusat Pentadbiran Negeri Sabah di sini.

“Rakyat Sabah yang menentukan kerajaan Sabah,” katanya.

Terdahulu, Mohd Shafie mengadap Tun Juhar di Istana Negeri di sini dan kenderaan yang membawa ketua menteri itu dilihat memasuki perkarangan istana pada jam 8.25 pagi.- BERNAMA


Lelaki Tempatan Ditahan Bersama Senapang Buatan Sendiri

PAPAR: Seorang lelaki tempatan ditahan polis selepas didapati memiliki selaras senjata api buatan sendiri dalan satu serbuan di sini.

Ketua Polis Daerah Papar Deputi Superintendan Batholomew Umpit berkata suspek berumur 25 tahun itu ditahan di Kampung Langsat di sini petang semalam.

“Hasil pemeriksaan mendapati suspek memiliki selaras senjata api buatan sendiri yang mana melanggar undang-undang yang ditetapkan.

“Suspek kini ditahan di IPD Papar dan kes disiasat mengikut Seksyen 8 Akta Senjata Api 1960,” katanya.

Beliau juga mengingatkan orang ramai agar tidak membuat serta menyimpan senjata api buatan sendiri tanpa kebenaran pihak berkuasa dan sentiasa mematuhi undang-undang yang ditetapkan.


Covid-19: Kerajaan Sabah Giat Agih Bantuan Makanan

KOTA KINABALU: Kerajaan Sabah terus mempergiat usaha mengagihkan bekalan makanan kepada golongan sasar yang memerlukan dan terkesan akibat penularan Covid-19 supaya mereka tidak tercicir daripada menerima bantuan.

Menteri Pembangunan Masyarakat dan Kesejahteraan Rakyat Sabah Shahelmey Yahya berkata, golongan sasar itu membabitkan penduduk di kawasan Perintah Kawalan Pergerakan Diperketatkan (PKPD) dan yang diperintahkan menjalani kuarantin di rumah oleh Kementerian Kesihatan Malaysia (KKM).

“Agihan bakul makanan juga akan dibuat di semua daerah yang dilaksanakan Perintah Kawalan Pergerakan Bersyarat (PKPB), namun keutamaan kepada keluarga daripada golongan sasar itu,” katanya.

Beliau berkata demikian kepada pemberita selepas melawat Pusat Agihan Bakul Makanan Dewan Bandaraya Kota Kinabalu (DBKK) di sini, hari ini.

Sehingga semalam, sebanyak 57,329 bakul makanan diagihkan kepada golongan sasar di seluruh negeri ini.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiga Kes Positif, 4 Pulih Di Sabah Hari Ini

KOTA KINABALU: Sabah hari ini mencatat pertambahan tiga kes Covid-19, menjadikan jumlah keseluruhan kini sebanyak 306 kes.

Menurut statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung, kesemua tiga kes itu direkodkan di daerah Kinabatangan.

Pertambahan itu menjadikan jumlah keseluruhan kes Covid-19 di daerah berkenaan sebanyak 22.

Dalam perkembangan sama, seramai empat lagi pesakit jangkitan wabak itu telah sembuh dan dibenarkan pulang di negeri ini, hari ini,

Ia menjadikan jumlah keseluruhan kes pulih di Sabah ialah sebanyak 172.

Jika mengambil kira jumlah kes sembuh serta pesakit yang telah meninggal dunia, kes aktif di Sabah setakat ini ialah sebanyak 130.

Sementara itu, tiada kes kematian dicatatkan hari ini dengan jumlah korban akibat Covid-19 di Sabah kekal empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,343 kes, Kuala Lumpur (1,004), Johor (642), Sarawak (408) dan Negeri Sembilan (405). – Berita Sabah


Kerajaan Negeri Bukan Punca Kedatangan PATI Ke Sabah

KOTA KINABALU: Parti Warisan Sabah (WARISAN) menempelak kenyataan Presiden Parti Solidariti Tanah Airku (STAR) Datuk Dr Jeffrey G Kitingan baru-baru ini yang mengatakan kerajaan Sabah menjadi punca kedatangan pendatang asing tanpa izin (PATI) di negeri ini.

Setiausaha Agungnya, Loretto Padua pada kenyataan semalam berkata, Jeffrey mempolitikkan isu ini sehingga mengatakan bahawa polisi kerajaan negeri yang mesra warga asing menyebabkan masalah ini berlaku.

“Kerajaan negeri tidak pernah berkompromi dan tidak pernah lepas tangan dengan masalah kemasukan pendatang asing secara haram ke Sabah.

“Apa yang ingin diselesaikan oleh kerajaan negeri membabitkan pendatang asing yang sudah berada di sini sejak berpuluh tahun lalu dan masalah kanak-kanak yang tidak mempunyai kewarganegaraan.

“Kenyataan dia (Jeffrey) mengelirukan rakyat seolah-olah warga Filipina, Indonesia dan mungkin Rohingya akan bebas masuk ke Sabah disebabkan oleh polisi kerajaan,” katanya.

Menurut Loretto, sebelum WARISAN mengambil alih kerajaan negeri, masalah pendatang asing di Sabah gagal diselesaikan oleh kerajaan terdahulu, termasuklah Jeffrey yang pernah berada dalam kerajaan Parti Bersatu Sabah (PBS), semasa pemerintahannya.

“Jeffrey dalam hal ini gagal untuk memahami isu sebenar masalah pendatang asing.

“Melalui kawalan ketat pihak berkuasa di sempadan perairan Sabah, saya yakin tidak semudah dulu sempadan kita boleh dibolosi oleh pendatang asing,” katanya.

Loretto menegaskan, antara masalah utama yang dihadapi kerajaan negeri adalah anak-anak pendatang asing yang tidak mempunyai dokumen.

“Masalah ini amat serius kerana kerajaan Filipina sendiri tidak mahu mengiktiraf kanak-kanak terbabit sebagai warga negara mereka.

“Selain itu, ada dalam kalangan mereka memiliki dokumen yang kesahihannya amat meragukan,” katanya. – Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


RM8.959 Juta Diperuntukkan KPM Bagi Penerbitan Buku Teks Bahasa Kadazandusun

KUALA LUMPUR: Sebanyak RM8.959 juta diperuntukkan Kementerian Pendidikan Malaysia (KPM) bagi penerbitan dan pembekalan buku teks Bahasa Kadazandusun sejak mula dilaksanakan sehingga tahun 2020.

Menterinya, Dr. Mohd Radzi Md Jidin berkata, daripada keseluruhan peruntukan tersebut, sebanyak RM6.096 juta adalah bagi buku teks Bahasa Kadazandusun sekolah rendah, dan RM2.863 juta lagi untuk sekolah menengah.

“Mata pelajaran Bahasa Kadazandusun telah diperkenalkan mulai tahun 1998 untuk sekolah rendah dan pada tahun 2006 untuk Tingkatan 1 sekolah menengah.

“Bagi tahun 2020, KPM telah memperuntukkan sebanyak RM1.083 juta bagi penerbitan dan pembekalan buku teks Bahasa Kadazandusun untuk kegunaan tahun 2021. Jumlah peruntukan ini merangkumi RM584,500 untuk sekolah rendah dan RM498,500 untuk sekolah menengah,” katanya.

Mohd Radzi berkata demikian dalam satu jawapan bertulis kepada soalan lisan yang diajukan Datuk Seri Panglima Wilfred Madius Tangau (UPKO-Tuaran) pada Sidang Dewan Rakyat Parlimen Malaysia, di sini  pada Selasa.

Dalam soalannya, Madius meminta Menteri Pendidikan menyatakan jumlah peruntukan yang telah diberikan kepada sekolah rendah dan sekolah menengah untuk menerbitkan buku-buku teks Bahasa Kadazandusun sejak mata pelajaran itu diperkenalkan.

Mohd Radzi menambah, sehingga kini, sebanyak 410 sekolah rendah dan 44 sekolah menengah telah menawarkan mata pelajaran Bahasa Kadazandusun.

“Bilangan murid yang mengikuti mata pelajaran tersebut adalah seramai 47,191 orang murid sekolah rendah dan 6,199 orang murid sekolah menengah,” ujar beliau.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Laksana Pembangunan Seimbang Atasi Masalah Kemiskinan – Ketua Menteri

KOTA KINABALU: Kerajaan Sabah akan terus melaksanakan pembangunan seimbang termasuk memastikan peluang pekerjaan disediakan di setiap daerah sebagai usaha mengatasi masalah kemiskinan di negeri ini.

Ketua Menteri Datuk Seri Mohd Shafie Apdal berkata usaha pembangunan mampan di Sabah tidak hanya tertumpu di bandar besar seperti Kota Kinabalu, Sandakan, Tawau dan Keningau, tetapi akan diseimbangkan di seluruh negeri termasuk di kawasan luar bandar.

“Ini (kemiskinan) yang kita (kerajaan Sabah) nak berusaha (membasminya). Semalam di Sipitang, saya dimaklumkan oleh Jabatan Buruh bahawa mereka sudah menyediakan peluang pekerjaan kepada hampir 12,000 belia. Ini yang kita mahukan untuk mengatasi masalah kemiskinan yang ada,” katanya selepas merasmikan Galleria Artisan di Pusat Pentadbiran Negeri Sabah (PPNS), hari ini.

Turut hadir Pengarah Yayasan Sabah Datuk Jamalul Kiran Mohd Zakaria dan Pemangku Ketua Pegawai Eksekutif Unit Peneraju Agenda Bumiputera (TERAJU) Megat Mohd Yatim Megat Hamid.

Mohd Shafie berkata kerajaan Sabah melalui agensi berkaitan termasuk Yayasan Sabah juga komited membantu memasarkan hasil produk penduduk tempatan di luar bandar ke arah meningkatkan lagi pendapatan dan sosioekonomi mereka.

Galleria Artisan di PPNS misalnya, kata Mohd Shafie, mampu menjadi platform memasarkan produk lukisan, kraftangan serta tekstil usahawan tempatan khususnya dari luar bandar kerana produk dihasilkan menerapkan seni halus bermotifkan identiti Sabah yang mempunyai keistimewaan dan keunikan tersendiri serta mempunyai permintaan dalam pasaran.

Selain pelancong, rombongan yang ingin mengadakan pertemuan dengan ketua menteri atau menteri-menteri Sabah yang berpejabat di bangunan itu boleh singgah sebentar bagi melihat sendiri hasil kraftangan di galeri berkenaan, katanya.

Sementara itu, Mohd Shafie turut menggalakkan galeri seumpama itu diwujudkan di lokasi tumpuan pelancong termasuk Lapangan Terbang Antarabangsa Kota Kinabalu supaya lebih ramai usahawan kraftangan tempatan berpeluang mempromosi dan memasarkan produk mereka.

Usahawan tempatan khususnya di luar bandar juga diminta memanfaatkan kecanggihan teknologi masa kini untuk menjual hasil kraftangan menerusi perniagaan dalam talian kerana kaedah itu juga berupaya membolehkan mereka menembusi pasaran luar sekali gus membantu meningkatkan pendapatan, katanya.

Galleria Artisan terletak di aras bawah, blok A, bangunan PPNS itu adalah milik Kumpulan Yayasan Sabah yang berperanan sebagai pusat sehenti untuk pengumpulan, jualan dan mempamerkan produk kraftangan, batik dan lukisan berkualiti hasil daripada usahawan tempatan seluruh Sabah.

Galeri berkeluasan 704.2 meter persegi yang diubah suai pada kos RM2 juta daripada TERAJU itu dibahagikan kepada tiga bahagian utama iaitu hasil kraftangan, batik serta lukisan dan ia beroperasi pada Isnin hingga Jumaat mulai 8 pagi hingga 5 petang.


Abang Sulung Bung Moktar Meninggal Dunia Akibat Komplikasi Buah Pinggang

KOTA KINABALU: Hamidin Radin, abang sulung Timbalan Ketua Menteri Sabah dan Ketua Umno negeri, Bung Moktar Radin meninggal dunia semalam akibat komplikasi buah pinggang.

Hamidin, 69, yang juga bekas Ketua Pertubuhan Islam Seluruh Sabah (USIA) Bahagian Kinabatangan, menghembuskan nafas terakhir selepas seminggu dimasukkan ke Hospital Duchess Of Kent di Sandakan untuk menjalani rawatan hemodialisis.

Hamidin, yang aktif berdakwah melalui USIA dan dalam kegiatan kemasyarakatan, meninggalkan seorang balu dan empat anak.

Jenazahnya selamat dikebumikan berhampiran kediamannya di Kampung Bukit Garam, Kinabatangan pagi tadi.

Turut menghadiri pengebumian itu ialah Menteri Pelancongan Sabah, Jafry Ariffin dan ADUN Sukau, Samsuddin Yahya.

Ketika ditemui selepas pengebumian, Bung mengucapkan terima kasih kepada rakan dan keluarga atas kehadiran dan ucapan takziah mereka.

“Saya mengucapkan terima kasih atas doa untuk arwah abang saya. Hanya Allah yang dapat membalas kebaikan anda,” katanya dalam kenyataan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rompakan Laut Di Pulau Burung Babit Orang Dalam – Komander Esscom

KUNAK, 16 Nov : Kawasan Keselamatan Khas Pantai Timur Sabah (ESSCom) mengesahkan kejadian rompakan di sebuah bagang bergerak (tempat menangkap ikan) berhampiran Pulau Burung di sini, semalam, membabitkan tiga mangsa termasuk pengusaha bagang tersebut.

Komander ESSCom Datuk Ahmad Fuad Othman berkata dalam kejadian 3 pagi itu, sebuah bot dinaiki tiga suspek lelaki bertopeng dan berpakaian gelap dengan loghat asing menghampiri bagang berkenaan dengan tujuan merompak.

“Ketika kejadian dua mangsa berada di bahagian bawah bagang, manakala seorang lagi berada di atas bagang itu.

“Suspek merompak sebuah enjin 15hp, dua tong ais, dua telefon bimbit termasuk satu jerrycan berisi 25 liter minyak petrol,” katanya ketika dihubungi Bernama di sini, hari ini.

Menurut Ahmad Fuad, pihaknya percaya kejadian itu tidak membabitkan elemen luar tetapi merupakan suspek dari ‘kelompok dalaman’.

Katanya lagi, ESSCom ketika ini berusaha mengesan kesemua suspek yang dipercayai masih berada dalam perairan negara. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Projek Pan Borneo Laluan Tawau-Semporna Disambung Semula

TAWAU: Projek pembinaan jalan Pan Borneo menghubungkan Tawau dan Semporna yang terbengkalai selama dua tahun kini dijalankan semula.

Projek jalan sepanjang 5 kilometer dan bernilai RM63.77 juta itu telah bermula pada 30 Julai lalu dan dijangka akan siap dalam tempoh 15 bulan iaitu pada Oktober 2022.

Ahli Dewan Undangan Negeri (ADUN) Balung, Hamild Awang dalam lawatannya ke tapak projek tersebut berkata pihaknya berterima kasih kepada kerajaan kerana memberikan peruntukan untuk menyambung semula projek tersebut.

Katanya pembinaan jalan tersebut turut memberikan manfaat kepada penduduk daerah berhampiran Tawau malah turut mejadi laluan penting ke Sandakan dan Kota Kinabalu.

“Kita berharap agar pembinaan jalan ini akan dilaksanakan dengan baik dan ini juga akan memanfaatkan masyarakat sekitar bukan sahaja di kawasan DUN Balung ini tetapi di daerah Tawau dengan daerah-daerah yang berdekatan dengan daerah Tawau ini seperti Semporna, Kunak dan Lahad Datu.

“Projek WP15 ini adalah salah satu projek yang memang dirancang oleh pihak kerajaan melalui pembangunan Projek Lebuh Raya Pan Borneo Negeri Sabah,” katanya.

Hamild turut berharap pihak kontraktor yang terlibat dalam pembinaan jalan tersebut akan mengambil kira faktor keselamatan memandangkan kawasan tersebut pernah dilanda banjir kilat.

“Apa yang saya ingin tekankan kepada kontraktor agar lebih memerhatikan tentang pembinaan perparitan kerana dengan adanya perparitan yang baik, ia boleh memberikan ketahanan ke atas jalan itu.

“Yang kedua ia juga akan mengelakkan sekiranya ada banjir kilat dan sebagainya kerana di kawasan ini ada juga penduduk berdekatan yang pernah mengalami banjir kilat di kawasan ini,” katanya.

Hamild juga berharap pihak kerajaan akan dapat melaksanakan Projek Jalan Pan Norneo tersebut sepenuhnya untuk kemudahan rakyat Sabah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keluarga Mangsa Culik Sudah Terima Panggilan Tuntut Wang Tebusan – Polis

KOTA KINABALU: Polis mengesahkan keluarga mangsa culik di perairan Tambisan, 23 September lalu, sudah menerima panggilan daripada kumpulan penculik untuk meminta wang tebusan.

Pesuruhjaya Polis Sabah, Datuk Omar Mammah, berkata keluarga mangsa dihubungi kumpulan itu beberapa hari selepas tiga nelayan warga Indonesia terbabit diculik.

Bagaimanapun setakat ini, beliau berkata, pihaknya belum didedahkan jumlah wang tebusan dituntut kumpulan penculik berkenaan.

“Difahamkan, kumpulan penculik turut cuba menghubungi majikan mangsa dipercayai untuk meminta wang tebusan.

“Kita akan berhubung dengan pihak berkuasa negara jiran bagi membincangkan lebih lanjut perkara berkenaan,” katanya pada sidang media di Ibu Pejabat Polis Kontinjen (IPK) Sabah, hari ini.

Dalam kejadian kira-kira jam 11.50 pagi, tiga nelayan warga Indonesia, Maharudin Lunani, 48; anaknya, Muhammad Farhan, 27; dan anak buah, Samiun Maneu, 27, diculik sekumpulan tujuh lelaki bersenjata menggunakan bot pam ketika menangkap udang di perairan Tambisan, Lahad Datu.

Pasukan keselamatan mengenal pasti suspek adalah daripada kumpulan penculik untuk wang tebusan (KFR), manakala ketiga-tiga mangsa dilarikan ke kawasan berhampiran Pulau Tawi-Tawi, selatan Filipina.


Atu timang anak kedua

KUALA LUMPUR: Pelawak, Atu, selamat menimang cahaya mata kedua di sebuah pusat perubatan di Klang, Selangor, kira-kira jam 9 pagi tadi.

Kata anggota kumpulan Zero itu, bayi lelaki yang dilahirkan secara pembedahan itu dianggap hadiah ulang tahun ke-32 isteri tercinta, Shafeeqa Johari, hari ini.

“Alhamdulillah, hadiah paling bermakna hadir dalam hidup kami sekeluarga, hari ini, sekali gus melengkapkan keluarga kecil kami dengan sepasang cahaya mata.

“Buat masa ini, kami juga sudah memilih nama untuk si kecil. Insya-Allah, ia akan diumumkan selepas tujuh hari.

“Isteri dan bayi kami dalam keadaan sihat. Jika segala-galanya dipermudahkan, mungkin esok mereka sudah boleh dibawa pulang ke rumah,” katanya ketika dihubungi BH Online.

ATU berkongsi berita gembira kelahiran anak keduanya di laman sosial Instagram, beberapa jam lalu. – Foto Instagram Atu

Kata Atu, dia sendiri bersedia membantu menguruskan bayi mereka walaupun sudah mendapatkan khidmat bidan terlatih bagi menjaga kedua-dua insan kesayangannya.

“Rasanya, skil saya menjaga bayi masih mantap sebab anak sulung kami baharu mencecah dua tahun. Bagaimanapun, ia perlu diasah lagi untuk menjaga orang berpantang.

“Ketika menyambut kelahiran anak pertama, isteri berpantang sendiri sambil dibantu oleh keluarga. Kali ini, kami dapatkan pakar supaya makan minum isteri lebih terurus mengikut pantang.

BERSAMA anak sulung, Sumayyah, dan isteri beberapa jam sebelum menyambut kelahiran anak kedua di sebuah pusat perubatan di Klang. – Foto Instagram Shafeeqa

“Kata isteri, dengan panduan pakar penjagaan ibu bersalin, lebih mudah untuknya mendapatkan kembali bentuk badan asal. Dia ingin cepat kurus dan lebih bertenaga,” katanya lagi.

Atu atau nama sebenarnya Sharif Kuna Doli Sharif, 27, mendirikan rumah tangga dengan Shafeeqa yang juga pereka fesyen pada 8 Februari 2016. – Berita Harian


(VIDEO) Resort Di Pulau Mabul Musnah Dalam Kebakaran

SEMPORNA : Sebuah bangunan resort di Pulau Mabul musnah dalam kebakaran yang berlaku kira-kira jam 5.35 petang, di sini semalam.

Pusat Gerakan Operasi Jabatan Bomba dan Penyelamat Malaysia Negeri Sabah berkata, pihaknya menerima panggilan kecemasan mengenai kebakaran itu pada jam 5.40 petang menerusi talian di Balai Bomba dan Penyelamat (BBP) Semporna daripada orang awam.

Beliau berkata, sejurus menerima panggilan tersebut, 11 anggota daripada Balai Bomba Atas Air Semporna yang diketuai PBK I Kadir Halalan bergerak menaiki Bot Kevelar ke lokasi kejadian.

“Bagaimanapun, Pasukan Bomba menghadapi kesukaran untuk sampai ke lokasi kejadian disebabkan keadaan cuaca tidak mengizinkan dan terpaksa berpatah balik,” katanya.

Menurutnya, Pusat Gerakan Operasi (PGO) Sabah terpaksa menghubungi Maritim dan Tentera Laut DiRaja Malaysia (TLDM) untuk mendapatkan bantuan aset laut yang bersesuaian untuk membawa pasukan bomba ke lokasi.

“Namun, keadaan angin kuat dan laut bergelora juga menyebabkan aset Maritim dan TLDM tidak dapat digerakkan untuk sampai ke lokasi kejadian,” katanya.

Mengulas lanjut, pengurus resort yang dihubungi PGO melaporkan kebakaran itu dipercayai bermula daripada sebuah bilik pekerja yang tidak digunakan seterusnya merebak memusnahkan lapan bilik dome, 10  rumah pekerja, kedai alat menyelam, restoran, bar, genset, bilik kompresor dan sebuah rumah kampung berhampiran.

“Kerja-kerja pemadaman hanya dilakukan oleh pekerja resort dengan menggunakan pam air diesel dan alat pemadam api serta terpaksa memutuskan jambatan resort untuk mengelakkan api terus merebak,” katanya.

Utusan Borneo difahamkan, setakat ini tidak ada sebarang kes kehilangan nyawa dilaporkan berlaku dalam kes kebakaran itu dan sehingga jam 12.50 tengah malam berita ini dilaporkan pihak bomba masih tidak boleh sampai ke lokasi kejadian ekoran cuaca tidak mengizinkan.

Pasukan Bomba masih dalam keadaan bersedia dan akan bergerak ke lokasi sekiranya keadaan cuaca mengizinkan dan maklumat terkini akan dimaklumkan dari semasa ke semasa.


25,000 Hingga 40,000 Sampel Ujian COVID-19 Seminggu Diambil Di Sabah – KKM

KUALA LUMPUR, 18 Nov : Bilangan sampel yang diambil untuk ujian COVID-19 meningkat kepada 25,000 ke 40,000 seminggu pada Oktober dan November di Sabah berbanding 3,500 sample seminggu pada September, kata Timbalan Menteri Kesihatan I Datuk Dr Noor Azmi Ghazali.

Dr Noor Azmi berkata sebanyak 380,850 ujian PCR dan 137,429 ujian RTK Antigen dijalankan bagi Sabah sehingga 9 Nov lepas.

“Bagi ujian PCR COVID-19, kemampuan menganalisa sampel ini adalah berdasarkan had kapasiti setiap makmal. Had kapasiti bagi makmal di Sabah adalah 2,700 ujian sehari.

“Apabila sampel yang diambil telah melebihi kapasiti maksimum makmal di Sabah, sampel selebihnya akan dibawa ke makmal di Semenanjung untuk dianalisa,” katanya dalam ucapan pada sesi Kamar Khas di Dewan Rakyat hari ini.

Beliau menjawab soalan Datuk Seri Wilfred Madius Tangau (UPKO-Tuaran) yang meminta penjelasan kementerian mengenai isu kemudahan makmal dan peralatan ujian PCR di Sabah.

Beliau berkata kerajaan sedang membangunkan dua makmal di Sabah iaitu Makmal Molekular di Tawau dan Makmal Modular di Lahad Datu dan dijangka siap dalam masa terdekat dengan kemampuan kapasiti sebanyak 200 sampel ujian PCR COVID-19 sehari.

Selain itu, katanya makmal Klinik Kesihatan Tawau, Kubota juga telah siap diubah suai dan bersedia menjalankan ujian PCR dengan kapasiti 150 sampel ujian sehari selepas kompetensi anggota diluluskan.

“Makmal di Hospital Queen Elizabeth, Hospital Sandakan dan Tawau juga boleh menjalankan ujian Rapid Molekular COVID-19 dengan penggunaan peralatan Gene Xpert,” katanya.

Dalam pada itu sebanyak RM1 bilion diluluskan kepada kementerian bagi menangani wabak COVID-19 sehingga 31 Okt dan daripada jumlah itu sebanyak RM127 juta disalurkan kepada Sabah bagi memenuhi keperluan perolehan pelbagai bekalan dan perkhidmatan antaranya pembelian peralatan, bekalan perubatan, barangan pakai habis, kelengkapan perlindungan diri (PPE), reagen dan kit ujian.

Selain itu seramai 30,730 kakitangan Kementerian Kesihatan (KKM) berkhidmat di Sabah merangkumi 27,678 kakitangan tetap dan 3,052 kakitangan kontrak sehingga 31 Okt.

“Daripada jumlah itu, seramai 561 adalah Juruteknologi Makmal Perubatan, 32 Pegawai Sains (Mikrobiologi) dan 13 lagi adalah Pakar Patologi yang lima daripadanya adalah pakar dalam bidang Mikrobiologi,” katanya.

Katanya, seramai 1,045 kakitangan telah dimobilisasi ke Sabah; 568 kakitangan baharu telah dilantik secara kontrak  iaitu 317 Jururawat; 183 Penolong Pegawai Perubatan; 41 Penolong Pegawai Kesihatan Persekitaran dan 27 Juruteknologi Makmal Perubatan sehingga 27 Okt. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar, Guru Sekolah Di Sabah Negatif COVID-19, Tiada Kluster Baharu

PUTRAJAYA, 30 Julai: Ujian saringan COVID-19 ke atas semua pelajar dan guru di sebuah sekolah yang seorang pelajarnya diuji positif jangkitan itu baru-baru ini, menunjukkan keputusan negatif, kata Ketua Pengarah Kesihatan Datuk Dr Noor Hisham Abdullah.

Beliau berkata setakat ini dua kes positif membabitkan pelajar sekolah dilaporkan di negeri itu.

Kes pertama melibatkan seorang pelajar yang tidak menghadiri sesi persekolahan namun diuji positif ketika dirawat kerana mengalami demam, sementara kes kedua dikesan selepas pelajar terbabit dirujuk ke hospital susulan komplikasi lecur, katanya.

“Kami lakukan pensampelan di sekolah namun tiada guru atau murid yang dijangkiti.

“Justeru, tiada kluster daripada sekolah itu, manakala kedua-dua pelajar terbabit telah dimasukkan ke hospital,” katanya pada sidang media harian COVID-19, di sini hari ini.

Semalam, Pengarah Kesihatan Sabah Datuk Dr Christina Rundi dilaporkan berkata seorang pelajar sekolah adalah antara empat individu yang disahkan dijangkiti COVID-19 di negeri itu pada 27 Julai lepas.

Beliau berkata murid itu, kes 389, kini dirawat di Hospital Wanita dan Kanak-kanak Likas.

Sementara itu, mengenai penutupan tabika dan taska di Kubang Pasu susulan penularan COVID-19 melibatkan Kluster Sivagangga, Dr Noor Hisham berkata Kementerian Kesihatan telah melakukan intervensi awam.

“Sehingga 30 Julai, sebanyak 143 orang disaring dengan enam kes positif, 67 negatif dan 70 masih menunggu keputusan dan diletakkan di bawah Perintah Pengawasan dan Pemerhatian di Rumah Kediaman,” katanya.

Semalam, dilaporkan sebanyak 73 tabika dan tiga taska di bawah Jabatan Kemajuan Masyarakat (Kemas) di Kubang Pasu diarah tutup bagi mengekang penularan wabak itu.- BERNAMA


Polis Tahan 2 ‘Tokan’ Dadah di Kota Belud, Syabu Bernilai Lebih RM8 Ribu Dirampas

KOTA BELUD: Polis berjaya menahan dua lelaki disyaki pengedar dadah dalam Op Sarang di dua serbuan berasingan di daerah ini, semalam.

Serbuan antara jam 3 hingga 6 petang itu dilakukan Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Belud yang mengenalpasti lokasi berkenaan sebagai salah satu kawasan tumpuan jenayah narkotik.

Ketua Polis Daerah Kota Belud, Superintendan Mohd Zaidi Abdullah berkata, serbuan pertama dijalankan di kawasan sawah Padi Kampung Kesapang dan menahan seorang lelaki sedang duduk di hadapan sebuah pondok sawah.

“Suspek cuba melarikan diri selepas menyedari kehadiran polis namun gagal. Hasil pemeriksaan di dalam beg kain miliknya, menemui 12 peket plastik berisi dadah jenis syabu seberat 51.67 gram bernilai RM7,750.

“Serbuan kedua menahan seorang di tepi jalan Kampung Rampayan Laut. Hasil pemeriksaan di dalam beg sandang yang dibawanya menemui satu peket plastik berisi dadah jenis syabu dengan berat 5.23 gram bernilai RM784,” katanya dalam sidang media di IPD Kota Belud, hari ini.

Mohd Zaidi berkata siasatan mendapati kedua-dua suspek disyaki menjalankan aktiviti pengedaran dadah kawasan Kampung Kesapang dan Kampung Rampayan Laut.

“Kedua-dua suspek mendapatkan bekalan dadah dari Kota Kinabalu.

“Suspek direman untuk siasatan lanjut mengikut Seksyen 39B Akta Dadah Berbahaya (ADB) 1952 dan Seksyen 39A (1) akta sama.

Sementara itu, Mohd Zaidi berkata dalam operasi itu juga, pihaknya turut menahan empat lagi lelaki kerana disyaki terbabit dalam penyalahgunaan dadah.

“Suspek disiasat mengikut Seksyen 12(2) dan Seksyen 15(1)(a) akta sama.

“Kejayaan operasi ini adalah salah satu usaha IPD Kota Belud dalam mengatasi masalah penyalahgunaan dadah khususnya di daerah ini,” katanya.


Rogol, Bunuh & Bakar 9 Wanita

INDIA: Dua daripada empat suspek yang merogol dan membakar doktor haiwan di India sebelum ditembak mati polis dua minggu lalu kononnya cuba melarikan diri, mengaku merogol dan membakar sembilan lagi wanita.

Dua suspek itu, Mohammad Areef dan Chintakunta Chennakeshavulu serta dua lagi lelaki didakwa merogol doktor haiwan berusia 26 tahun itu sebelum membunuh dan membakar mayat mangsa.

Semua mereka ditembak mati polis pada 6 Disember lalu kerana didakwa cuba melarikan diri ketika dibawa ke lokasi kejadian di Hyderabad untuk melakonkan semula jenayah itu.

Times of India melaporkan, seorang pegawai kanan polis berkata, Areef dan Chintakunta mengaku merogol sembilan lagi wanita dan membakar mereka.

Polis sedang menyiasat dakwaan suspek dan menghantar pasukan penyiasat ke lokasi di mana jenayah berkenaan didakwa berlaku.

Penyiasat juga menganalisis data telefon bimbit suspek untuk mengesan lokasi mereka ketika jenayah terbabit dilakukan.

“Sejurus ditahan kami mula menyiasat peranan mereka dalam 15 kes rogol dan mangsa dibakar di sepanjang lebuh raya di Telangana dan Karnataka.

“Dua daripada suspek mengaku terbabit dalam sembilan kes rogol dan bunuh itu,” kata pegawai itu.

Anggota polis yang menembak mati semua suspek turut berdepan siasatan selepas Mahkamah Agung India mengarahkan kes itu disiasat. – Agensi


ABPBH33 Malam Ini Tanpa Penonton, Kelab Peminat

KUALA LUMPUR: Anugerah Bintang Popular BH (ABPBH) 33 yang berlangsung malam ini tetap diteruskan tanpa kehadiran penonton dan mengikut prosedur standard operasi (SOP) yang ditetapkan Majlis Keselamatan Negara (MKN) serta ditayangkan secara langsung di TV3.

TV3 dalam satu kenyataan di Facebook berkata, malam kemuncak ABPBH33 di Axiata Arena, Bukit Jalil yang bermula jam 9 malam ini hanya akan dihadiri barisan artis yang terbabit secara langsung.

“Tiada penonton termasuk kelab peminat yang akan hadir,” katanya.

Kemeriahan ABPBH33 akan tetap dirasai seperti penganjuran sebelumnya apabila turut diadakan sesi karpet merah.

“Itu tidak bermakna artis yang terbabit tidak diberi peluang untuk melaram. Pastinya selepas menghabiskan masa dan tenaga untuk menyiapkan diri dalam persalinan paling menawan, ia harus dipersembahkan untuk dinikmati peminat.

“Aksi karpet merah masih diteruskan dan boleh disaksikan secara ‘live’ di saluran YouTube atau Facebook TV3Malaysia, Berita Harian Online, tontonmy, laman www.tonton.com.my atau serta aplikasi TikTok TV3Malaysia,” katanya.

Dua selebriti generasi baru, Sissy Imann dan Sean Lee bakal mengacarakan sesi karpet merah itu.

ABPBH33 akan dihoskan Datuk AC Mizal dan Nabila Huda serta menampilkan persembahan penyanyi hebat tanah air antaranya Ernie Zakri, Hafiz Suip, Syamel, Elly Mazlein, Faizal Tahir, Zizi Kirana, Naim Daniel, Ismail Izzani serta dua penyanyi legenda, Azlina Aziz dan Liza Aziz.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Filipina maut ketika joging

SANDAKAN, 23 Feb – Mayat seorang lelaki warga Filipina ditemukan di kawasan sebuah bulatan di pusat bandar Sandakan di sini kira-kira pukul 7.15 pagi tadi, kata Ketua Polis Sandakan ACP Mohd Azhar Hamin.

Menurutnya, mangsa dikenali sebagai Gabil Hamis, 55, yang bekerja sebagai penjaja di Jalan Singapura di sini, dikatakan keluar berjoging lebih kurang 7 pagi sebelum ditemukan dalam keadaan tidak sedarkan diri oleh orang awam.

“Pihak ambulans yang tiba membuat pemeriksaan, mengesahkan mangsa telahpun meninggal dunia,” katanya dalam kenyataan di sini.

Mohd Azhar berkata hasil siasatan awal mendapati tiada sebarang kecederaan disebabkan unsur jenayah pada mayat mangsa.

Beliau juga berkata isteri mangsa memaklumkan bahawa mangsa sememangnya mengalami penyakit jantung, kencing manis dan darah tinggi menerima rawatan setiap bulan di sebuah klinik swasta.


Yamani Hafez Dilantik Pengerusi FELCRA

PUTRAJAYA: Ahli Parlimen Sipitang, Yamani Hafez Musa dilantik sebagai Pengerusi FELCRA Berhad (FELCRA) yang baharu, berkuatkuasa hari ini.

Pelantikan itu diumumkan Menteri Pembangunan Luar Bandar, Datuk Dr Abd Latiff Ahmad yang percaya pelantikan Yamani Hafez itu mampu membawa inovasi dan inisiatif baharu bagi memacu FELCRA.

Katanya, pelantikan ini selari dengan visi dan misi Kementerian Pembangunan Luar Bandar untuk menggalakkan dan memacu pertumbuhan usahawan tempatan.

“Alhamdulillah, saya percaya Yamani Hafez akan memperkenalkan semangat inovasi dan inisiatif tinggi melalui pengalaman luas beliau di sektor korporat, dalam memperhalusi hala tuju FELCRA berdasarkan usaha usaha transformasi yang dimulakan pengurusan kanan diketuai Mohd Nazrul Izam Mansor,” katanya dalam satu kenyataan hari ini.

Yamani Hafez menggantikan Datuk Shabudin Yahya yang melepaskan jawatan berkenaan selepas dilantik sebagai Timbalan Menteri di Jabatan Perdana Menteri (JPM) (Parlimen dan Undang-undang) pada 6 Julai lalu.

Shahbudin yang juga Ahli Parlimen Tasek Gelugor dilantik menduduki jawatan Pengerusi FELCRA pada 20 Mei lalu.

Yamani Hafez, 42, anak bekas Ketua Menteri Sabah, Tan Sri Musa Aman, berkelulusan Sarjana Muda Perdagangan dari University of Canterbury, New Zealand pada tahun 2000.

Beliau juga penerima ijazah Sarjana Pentadbiran Perniagaan Universiti Teknologi MARA (UiTM) pada tahun 2012 dan berpengalaman dalam bidang pemasaran teknologi maklumat.

Di samping itu beliau juga menjadi Pengerusi Seaoffshore Group dan pemegang saham terbesar Handal Energy Berhad yang tersenarai di Bursa Malaysia.- BH Online


SOP Lebih Ketat Mungkin Dilaksanakan

KUALA LUMPUR: Kerajaan tidak menolak kemungkinan menilai semula prosedur operasi standard (SOP) jika rakyat gagal mematuhi SOP ditetapkan.

Menteri Kanan (Keselamatan), Datuk Seri Ismail Sabri Yaakob berkata, sekiranya didapati pelanggaran SOP masih berleluasa, Kementerian Kesihatan Malaysia (KKM) akan memberi pandangan kepada kerajaan.

“Kalau menyalahgunakan kelonggaran yang sudah diberikan, KKM akan beri pandangan dan nasihat. Kalau KKM merasakan perlu ditarik balik, kita akan ikut nasihat yang diberikan.

“Namun setakat ini belum ada keputusan yang diputuskan, jika pelanggaran terus berlaku kemungkinan akan menggunakan SOP yang lebih ketat lagi,” katanya pada sidang media, hari ini.

Ismail Sabri berkata, selepas kerajaan membenarkan rentas daerah dan negeri, rakyat mengambil peluang dengan pulang ke kampung dan bercuti bersama keluarga.

“Tetapi harus diingat supaya tidak menyalahgunakan kelonggaran yang diberikan. Sebagai contoh tular video pengunjung yang melihat persembahan di Zoo Melaka, ini jelas menunjukkan penyalahgunaan kelonggaran yang diberikan.

“Selain itu, di Langkawi juga tular baru-baru ini, jadi kita harap orang ramai memberi peringatan kepada sahabat dan diri sendiri supaya terus mematuhi SOP yang ditetapkan,” katanya.

Mengulas berhubung pelaksanaan semula sekatan jalan raya (SJR) di kawasan risiko tinggi, Ismail Sabri berkata, keputusan akan diambil selepas menerima nasihat dari KKM.

“Kita setakat ini masih ada perbincangan lanjut, keputusan akan dibuat selepas mendapat nasihat KKM,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Solat Jumaat Esok, Bantu Negara Putuskan Rankaian Covid-19

PUTRAJAYA – Semua masjid di seluruh negara akan menghentikan solat Jumaat dalam tempoh Perintah Kawalan Pergerakan bagi membantu negara untuk memutuskan rantaian virus koronavirus (Covid-19), kata Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri.

Beliau berkata, selaras dengan Perintah Kawalan Pergerakan yang berkuat kuasa mulai semalam hingga 31 Mac di seluruh negara bagi mengekang penularan Covid-19, solat Jumaat tidak diadakan esok.

“Patuhilah arahan yang dikeluarkan dan gantilah solat Jumaat dengan solat Zuhur di rumah masing-masing bersama keluarga,” katanya dalam khidmat pesanan awam yang disiarkan di stesen-stesen televisyen hari ini.

Jelasnya arahan tersebut selari dengan langkah yang diambil di beberapa negara Islam lain, seperti Arab Saudi dan Kuwait.

“Hampir keseluruhan bersetuju dalam kes seperti ini dan semua pihak hendaklah mematuhi perintah yang ditetapkan pemerintah.

“Sekali lagi pesan saya, solatlah Zuhur di rumah, Insya-ALLAH ada hikmahnya,” katanya.

Perdana Menteri Tan Sri Muhyiddin Yassin pada Isnin mengisytiharkan Malaysia mengenakan Perintah Kawalan Pergerakan berkuat kuasa mulai 18 Mac hingga 31 Mac di seluruh negara, bagi mengekang penularan Covid-19.

Ini adalah pertama kali dalam sejarah, Malaysia menguatkuasakan perintah seumpama itu.

Sebanyak 110 kes baharu positif Covid-19 dilaporkan setakat jam 12 tengah hari ini menjadikan jumlah kumulatif meningkat kepada 900 kes dengan negara mencatatkan dua kematian pertama pada Selasa. – Bernama


Pembinaan Jambatan Labuan Perlu Diberikan Perhatian Serius – Annuar Musa

LABUAN, 7 Jun: Cadangan pembinaan jambatan menghubungkan Labuan dengan tanah besar Sabah yang sudah lama diperkatakan, perlu diberikan perhatian serius kerana manfaat ekonomi yang bakal diterima pulau ini, kata Menteri Wilayah Persekutuan Tan Sri Annuar Musa.

“Kami berbincang panjang pagi ini dan saya melawat  tapak yang dicadangkan untuk memahami potensi kewujudan jambatan itu.

Bagaimanapun, sebagaimana saya nyatakan sebelum ini , kami tidak perlu bercakap banyak mengenai semua perkara ini dan kemudian anda mungkin tidak boleh menyampaikannya. Namun, kami menerima kenyataan bahawa pembinaan jambatan itu adalah sesuatu yang perlu diberi perhatian serius,” katanya kepada pemberita selepas menyerahkan surat pelantikan  Majlis Perwakilan Penduduk (MPP), di Wisma Perbadanan Labuan di sini hari ini.

Annuar sedang dalam lawatan selama tiga hari buat julung kalinya ke Labuan sejak pelantikan beliau sebagai Menteri Wilayah Persekutuan Mac tahun ini.

Beliau berkata mungkin timbul  isu seperti kos dan teknikal  yang perlu diselesaikan  menerusi kerjasama rapat antara antara Kerajaan Negeri Sabah dan Kerajaan Persekutuan.

Annuar berkata kesemua aspek ini perlu dikaji sepenuhnya sebelum projek itu dapat dimulakan.

Beliau juga menekankan keperluan menilai dan melakukan kajian mendalam pelan pembangunan Labuan supaya selari dengan statusnya sebagai sebuah wilayah persekutuan.

“Saya mahu melihat pelan pembangunan Labuan dalam konteks yang lebih besar … termasuk aspirasi awal kerajaan menjadikan Labuan sebagai sebuah wilayah persekutuan, “ katanya.

Sementara itu mengenai jawatan Pengerusi Perbadanan Labuan yang kosong, beliau berkata ia akan diisi tidak lama lagi.

“Jawatan pengerusi tidak ditamatkan tetapi semua pelantikan politik oleh Kerajaan Pakatan Harapan sebelum ini gugur secara automatik selepas Perikatan Nasional membentuk kerajaan,” katanya.

Jawatan Pengerusi Perbadanan Labuan sebelum ini disandang oleh Datuk Seri Amir Hussien daripada Parti Amanah Negara.

“Pelantikan Pengerusi Perbadanan Labuan yang baharu, dari Labuan sudah dimaklumkan kepada perdana menteri, dan beliau akan menentukannya,” kata beliau. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sarapan Percuma Bermula Tahun Depan – Maszlee

Program sarapan percuma yang akan bermula tahun hadapan bukan sahaja mampu membantu pelajar, tetapi melatih kesedaran sivik dan disiplin dalam kalangan pelajar.

Menteri Pendidikan, Dr Maszlee Malik berkata, ia bagi memastikan pelajar membesar dalam keadaan sihat serta berdisiplin dan mempunyai kesedaran sivik yang tinggi.

“Kita bukan sahaja memberi makanan berkhasiat dalam membentuk generasi baru yang sihat, malah mendidik anak-anak mengenai sivik dan disiplin.

“Sebelum makan basuh tangan, lepas makan kena kemas. Mereka semua ini akan makan bersama guru,” katanya ketika ditemui selepas melawat Sekolah Menengah Kebangsaan (SMK) Merbok, hari ini.

Ketika ditanya sama ada pelajar dari keluarga golongan B40 sahaja yang akan menikmatinya, Maszlee berkata, ia adalah untuk semua pelajar.

“Semua pelajar akan dapat. Pelajar sesi pagi akan menikmati sarapan.

“Malah, begitu juga pelajar sesi petang,” katanya.

Mengulas mengenai kenyataan Ketua Menteri Sarawak,Datuk Patinggi Abang Johari Tun Openg mengenai peruntukkan sekolah daif sarawak yang masih belum diterima, Maszlee berkata, pihaknya akan meminta Kementerian Kewangan mempercepatkan proses peruntukkan itu.

Beliau berkata,sekiranya peruntukkan itu ‘diturunkan’ oleh Kementerian Kewangan, pihaknya akan terus melaksanakan projek itu.

“Bagi pihak kita, bila duit itu ‘diturunkan’, kita akan terus melakukan pelaksanaan, sekarang, bergantung kepada Kementerian Kewangan.

“Justeru, kita berharap Kementerian Kewangan dapat melakukan proses sepatutnya dan mempercepatkan proses itu,” katanya

Sebelum ini, timbul isu apabila Abang Johari mendakwa kerajaan sebagai ‘pembulak’ (menipu) kerana masih belum memberikan peruntukan sekolah daif di Sarawak meskipun kerajaan negeri sudah membayar hutang kepada kerajaan persekutuan seperti dijanjikan.


Kantoi Berkhalwat, Suami Citra Monica Buat Laporan Polis Terhadap Vokalis Kumpulan Seventeen

Vokalis kumpulan terkenal Indonesia, Seventeen iaitu Ifan bakal berdepan hukuman sekiranya didapati bersalah atas tuduhan berkhalwat bersama seorang wanita dikenali sebagai Citra Monica.

Menurut laporan Kapanlagi.com, suami wanita berkenaan membuat laporan polis di balai polis wilayah Bandung pada Selasa.

Laporan itu dibuat selepas penyanyi lagu Kelmarin itu ditangkap dalam sebuah pangsapuri bersama seorang wanita berstatus isteri orang minggu lalu.

Pegawai polis yang mengesahkan mengenai laporan itu turut memberitahu siasatan lanjut akan dilakukan terhadap Ifan.

“Ya betul. Dilaporkan suami Citra Monica,” ujarnya.

Sebuah video memaparkan serbuan dibuat di rumah Citra Monica menjadi tular.

Selain itu, sebuah video dia ditangkap khalwat turut menjadi tular di media sosial sejak Isnin.

Menerusi video pendek itu, Ifan kelihatan keluar dari sebuah bilik dengan berseluar pendek berwarna merah jambu dan berbaju tshirt hitam.

Selepas dia duduk di sofa, dia disoal siasat oleh individu yang datang membuat serbuan terbabit.

Terdahulu, Ifan atau nama sebenarnya, Riefian Fajarsyah kehilangan isterinya Dylan Sahara dan tiga anggota kumpulannya selepas meninggal dunia dalam kejadian tsunami Anyer, Banten. – mStar


75,789 Orang Pekerja Asing Di Sabah Akan Jalani Swab Test Covid-19

KOTA KINABALU: Saringan bersasar Covid-19 ke atas pekerja warga asing di Sabah akan melibatkan seramai 75,789 orang.

Ia melibatkan pekerja warga asing yang berdaftar di bawah Jabatan Imigresen Malaysia (JIM) setakat 24 Nov bagi sektor pertanian, pembinaan, pembuatan, perkhidmatan, perkilangan, perladangan dan pembantu rumah.

Saringan Antigen Rapid Test Kid (RTK-antigen) bagi pekerja warga asing ini akan dijalankan bermula hari ini secara berperingkat.

Menteri Kerajaan Tempatan dan Perumahan, Datuk Seri Panglima Masidi Manjun berkata, Sabah antara enam negeri yang dipilih bagi melaksana ujian RTK-antigen ke atas pekerja asing.

Bagaimanapun, pelaksanaan saringan di Sabah masih dalam perbincangan di peringkat negeri.

“Saringan ini melibatkan kumpulan sasar yang agak ramai maka, kita perlu melihat kepada persediaan dan kemampuan kapasiti kita untuk menjalankan ujian.

“Isu ini masih dalam perbincangan kerana kita mahu apabila ia dimulakan, ia dapat dilaksana secara efisien,” katanya bagi mengulas mengenai keperluan menjalankan saringan RTK-antigen ke atas pekerja warga asing di Sabah.

Beliau berkata demikian semasa sidang media perkembangan semasa Covid-19 negeri Sabah, di sini semalam.

Masidi berkata, jika ikut jadual saringan ini bermula hari ini (1 Dis) tapi, kerajaan negeri kena fikirkan isu-isu yang perlu dibincangkan supaya pelaksanaannya dilakukan dengan baik dan efisien.

Pada 27 Nov, Menteri Kanan (Keselamatan) Datuk Seri Ismail Sabri Yaakob memaklumkan saringan Covid-19 menggunakan kaedah RTK-antigen ke atas pekerja warga asing akan dilakukan bermula 1 Dis.

Peringkat awal program ini menumpukan kepada enam negeri iaitu Selangor, Negeri Sembilan, Kuala Lumpur, Pulau Pinang, Sabah dan Labuan.

Kos perkhidmatan klinik atau hospital perlu dibayar oleh majikan sementara, kos kit ujian sebanyak RM60 akan ditanggung Pertubuhan Keselamatan Sosial (Perkeso) untuk ujian kali pertama sahaja. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Lelaki Bersama Motosikal Ditemui Dalam Parit

KOTA KINABALU: Mayat seorang lelaki bersama sebuah motosikal ditemui di dalam parit di Jalan Mangga di Kolombong, kelmarin.

Lelaki itu, dikenal pasti sebagai Salman Junnes 20, beralamat di Kudat, ditemui seorang lelaki dikenali sebagai Edwin dan anaknya, yang menangkap ikan di kawasan berkenaan.

Menurut Edwin, dia menyedari ada sesuatu yang berat ketika dia menarik rambatnya.“Saya terkejut apabila nampak jari manusia di dalam rambat saya dan segera menghubungi polis.”

Anggota bomba tiba di lokasi pada jam 2.50 petang disusuli pegawai trafik sebelum mengeluarkan mayat yang tenggelam sepenuhnya di dalam parit itu. Motosikal itu turut dikeluarkan.

Sarjan Rosli dan Insp Farhana yang berada di tempat kejadian berkata insiden itu disyaki berlaku pada awal pagi dan bahawa motosikal itu datang dari arah bulatan sebelum penunggangnya dan motosikal itu terjatuh ke dalam parit berkenaan dan tenggelam.

Menurutnya, siasatan awal mendapati tiada sebarang kesan brek dan geseran di atas jalan raya dan mayat mangsa dihantar ke Unit Forensik Hospital Queen Elizabeth (HQE) untuk bedah siasat lanjut.


Muhyiddin Hanya Ada Dua Pilihan, Kata Shafie

KOTA KINABALU : Lakukan gencatan politik atau umum pilihan raya. Itu cadangan Presiden Parti Warisan Sabah (Warisan), Datuk Seri Mohd Shafie Apdal kepada Perdana Menteri, Tan Sri Muhyiddin Yassin selepas kedudukannya tidak kukuh susulan krisis politik Parti Pribumi Bersatu Malaysia (Bersatu) dan UMNO.

Menurutnya, Pilihan Raya Negeri (PRN) Sabah dan penyingkiran Menteri Besar Perak pada 4 Disember lalu melalui tindakan UMNO dan Pakatan Harapan (PH) menunjukkan bahawa hubungan antara UMNO dan Bersatu sangat rapuh.

“Semakin terbukti bahawa UMNO dan Bersatu tidak akan bertanding dalam pilihan raya akan datang sebagai satu pasukan,” katanya ketika berucap pada forum yang dianjurkan Institut Kaji Selidik Asia Tenggara (ISEAS) secara maya pada Jumaat.

Mohd Shafie berkata, Muhyiddin mempunyai dua pilihan, mewujudkan ‘gencatan senjata’ bersama UMNO dan pihak pembangkang untuk memberi fokus kepada mentadbir negara dalam tempoh koronavirus (Covid-19).

“Melalui senario ini, tidak mungkin pilihan raya akan diumumkan dalam masa terdekat.

“Pilihan kedua adalah mengumumkan pilihan raya serentak dengan PRN Sarawak antara Jun dan Ogos. Ini bermaksud semua parti akan aktif berpolitik pada bulan-bulan seterusnya,” katanya.

Beliau dalam pada itu berkata, politik Malaysia perlu ditetapkan semula pada 2021 dan masa hadapan.

“Ekonomi Malaysia telah terbantut sejak krisis kewangan 1998, kerana dihalang oleh politik kotor malah lebih teruk apabila institusi dalam negara kini tergugat.

“Naratif baharu Malaysia diperlukan dalam tiga tiang utama negara iaitu politik, ekonomi dan sosial, daripada pemerintahan dan akauntabiliti, pendidikan, teknologi, kesihatan dan mobiliti sosial.

“Tiada ruang untuk politik agama dan perkauman, UNITY perlu menjadi asas kepada reformasi yang perlu dilaksanakan melalui demokrasi yang perlu diwakili semua pihak bertanggungjawab, tua dan muda, bandar dan luar bandar, liberal dan konservatif, dengan sistem pentadbiran berasaskan nilai yang melangkaui agama dan bangsa,” katanya.

Sehubungan itu, Mohd Shafie berkata, perlu ada gerakan baharu untuk mengisi kekosongan yang disenaraikan.

“Kita perlu berganjak di luar politik peribadi antara Tun Dr Mahathir Mohammad dan Datuk Seri Anwar Ibrahim.

“Kita perlu menggerakkan satu gerakan melibatkan semua rakyat Malaysia menentang orang lama dan golongan elit yang menguasi parti-parti politik untuk memberikan ruang kepada sesiapa sahaja bersuara serta mengembangkan potensi masing-masing,” katanya.

Tambah beliau, rakyat Malaysia perlu menentukan masa depan sendiri kerana telah melalui tempoh sukar tetapi berbaloi untuk keluar daripada idea lama kepada idea baharu dan segar untuk membina negara Malaysia bagi berdepan dengan era pasca 2020. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayaran Fasa Pertama BPN 2.0 Akan Dibayar Mulai 26 Oktober Ini

KUALA LUMPUR: Bayaran fasa pertama Bantuan Prihatin Nasional (BPN) 2.0 berjumlah RM7 bilion yang akan disalurkan kepada 10.6 juta penerima sedia ada daripada kategori isi rumah dan individu bujang dibuat secara berperingkat bermula 26 Oktober ini.

Pecahan bayaran fasa pertama BPN 2.0 berjumlah RM4.8 bilion bagi kategori pertama penerima ialah isi rumah B40 yang akan menerima RM1,000 sementara RM500 kepada 3.8 juta kumpulan B40 bujang.

Manakala kumpulan ketiga ialah 1.4 juta isi rumah M40 akan menerima RM600 sementara 1.7 juta kumpulan M40 bujang akan menerima RM300.

Bayaran BPN 2.0 akan dibuat dalam dua ansuran, pertamanya pada hujung Oktober dan keduanya pada Januari 2021.

Bagi golongan B40, bayaran ansuran pertama bulan Oktober ialah sebanyak RM700 dan keduanya, pada Januari 2021 adalah sebanyak RM300.

Menteri Kewangan, Tengku Datuk Seri Zafrul Abdul Aziz, berkata kerajaan peka dengan kesukaran yang dialami oleh rakyat pada saat pandemik Covid-19 ini.

“Sehubungan itu, BPN 2.0 adalah sebahagian daripada Kerangka Inisiatif Tambahan, Pakej Rangsangan Ekonomi Prihatin Rakyat (Kita Prihatin) bernilai RM10 bilion yang diumumkan Perdana Menteri pada 23 September lalu.,” katanya dalam satu kenyataan, hari ini.

Tengku Zafrul berkata, permohonan baru BPN 2.0 dibuka mulai 15 Oktober sehingga 15 November 2020, bagi membantu kumpulan mereka yang belum pernah menerima BPN sebelum ini, termasuk golongan mudah terjejas baharu yang layak memohon akibat perubahan terhadap status pendapatan mereka ekoran impak penularan Covid-19.

Menurutnya, bagi memastikan BPN sampai kepada mereka yang benar-benar layak, proses semakan atas permohonan baharu akan dibuat dalam kadar segera.

“Bagi mereka yang diluluskan, bayaran akan dibuat secara sekali gus pada Januari 2021.

“Pemohon baharu BPN 2.0 boleh merujuk kepada Soalan Lazim (FAQ) yang dimuat naik di portal rasmi BPN iaitu https://bpn.hasil.gov.my/ bagi mendapatkan maklumat lanjut atau untuk membuat permohonan.

“Saya ingin merakamkan penghargaan kepada semua pihak yang terbabit, terutamanya Lembaga Hasil Dalam Negeri Malaysia (LHDNM) dan Bank Simpanan Nasional (BSN) dalam membolehkan penyampaian BPN 2.0 ini dilaksanakan dengan lancar untuk kemudahan rakyat.

“Saya juga ingin menasihati rakyat agar berhati-hati dengan ‘scammers’ yang semakin berani mengambil peluang menipu orang awam yang memerlukan bantuan BPN 2.0 ini.

“Penerima disarankan untuk merujuk kepada sumber rasmi dan tidak memberikan maklumat peribadi kepada mana-mana pihak yang tidak dikenali,” katanya.


Pilihan Raya Tergempar Akan Diadakan Jika Dewan Rakyat Gagal Pilih PM Baharu

KUALA LUMPUR: Perdana Menteri Interim, Tun Dr Mahathir Mohamad sebentar tadi memaklumkan Persidangan Dewan Rakyat akan diadakan pada 2 Mac ini bagi memilih Perdana Menteri yang baharu.

Bagaimanapun katanya, Pilihan Raya Tergempar akan diadakan sekiranyan persidangan tersebut gagal memilih Perdana Menteri baru.

Mahathir juga berkata, Yang Dipertuan Agong mendapati tiada mana-mana pihak mempunyai majoriti ketara ketika ini.

Perkara berkenaan dimaklumkan kepada media selepas beliau mengumumkan Pakej Rangsangan Ekonomi 2020.

Pilihan raya tergempar akan diadakan jika Dewan Rakyat gagal pilih PM baharu – Dr Mahathir @chedetofficial pic.twitter.com/GYaiL0UQ8n


Estranged berubah angin

KUMPULAN ini tidak perlu diperkenalkan secara terperinci pada umum. Sebut saja judul lagu Itu Kamu dan Aurora, pastinya semua dapat membayangkan jenis genre lagu yang dibawakan Estranged.

Dianggotai Rich Gimbang selaku vokalis, Nor Hanafi (gitar utama) dan Din Hormatov (gitar), Estranged lebih sinonim dengan muzik rock sejak mula ditubuhkan.

Namun, kali ini mereka berubah ‘angin’ apabila menyelitkan muzik dangdut dalam lagu baru berjudul Mau.

Selepas tampil duet dengan Fazura menerusi lagu Hancur Aku, Estranged sekali lagi mencari kelainan dengan menjalinkan kerjasama dengan penyanyi Indonesia iaitu Jenita Janet.

Menurut Rich, walaupun genre kali ini jauh menyimpang daripada apa yang pernah dipersembahkan sebelum ini, identiti muzik Estranged masih kedengaran.

“Kami sudah lama rakamkan lagu ini tetapi buat keputusan untuk lancarkan pada masa yang tepat. Memang Mau agak berbeza dengan Itu Kamu dan Aurora kerana kami cuba bawakan lagu yang ada elemen dangdut.

“Untuk masukkan bunyian dangdut itu juga memakan masa kerana bukan mudah menggabungkan genre kebiasaan kami dengan rentak lagu sebegitu. Apa pun, identiti Estranged tidak akan hilang walaupun membawakan apa saja genre muzik,” katanya.

Mempertaruhkan muzik yang lebih santai untuk Mau, Rich bagaimanapun menegaskan bahawa genre sebegitu hanya untuk projek sahaja. Untuk lagu solo Estranged sendiri, mereka masih lagi dengan pop rock atau alternatif rock.

Rich tidak mahu peminat keliru dan menganggap Estranged membawakan aliran muzik berbeza hanya kerana ingin mengikut genre terkini yang menjadi pilihan pendengar.

“Untuk lagu Estranged, kami masih lagi dengan genre yang sama. Cuma, apabila bercakap mengenai projek, kami juga ingin meneroka genre lain digabungkan dengan identiti yang kami bawakan.

“Kami turut membuat kajian bagaimana mahu memasukkan lagu rakyat khas untuk pendengar luar bandar dan dalam masa sama masih mempunyai ciri muzik terkini,” katanya.

Bercerita mengenai Mau, Rich berkata, pemilihan perkataan yang tidak menggunakan bahasa baku mungkin menjadi pertikaian segelintir pendengar. Malah, judul itu juga kedengaran sedikit seperti bahasa Indonesia.

Menjelaskan perkara itu, Rich berkata, dia sengaja memilih ejaan seperti itu dan bukannya ‘Mahu’ kerana tidak mahu terlalu formal.

“Kenapa Mau dan bukan Mahu? Saya inginkan judul itu kedengaran sedikit ‘street’ kerana kita sehari-hari pun akan guna perkataan Mau dan bukannya menggunakan bahasa baku. Saya mahu lagu itu dekat dengan masyarakat.

“Mau sebenarnya tidak hanya terikat pada percintaan tetapi untuk semua jenis hubungan iaitu apa yang kita mahu daripada seseorang itu dan apa yang kita mahu daripada diri sendiri. Bagaimanapun, fokus utama kami adalah supaya pendengar ‘enjoy’ ketika mendengar lagu itu,” katanya.

LAGU Mau nyanyian Estranged dan Jenita Janet di Drum Asia Studio.

Selain sibuk dengan promosi lagu baru, Estranged juga sibuk dengan persembahan untuk mengumpul dana bagi membantu pembinaan projek menyediakan kemudahan bekalan elektrik untuk beberapa kampung di kawasan pedalaman Sabah.

Setakat ini, mereka berjaya membantu dua buah kampung iaitu Kampung Sungai Taubang dan Kampung Kieyip di Ranau.

Memperuntukkan kira-kira 20 hingga 30 peratus daripada hasil royalti serta hasil jualan barangan cenderahati sepenuhnya disalurkan ke dana itu, Rich berkata, selebriti lain sudah lama menjalankan tanggungjawab sosial korporat seperti mereka.

“Ini bukan benda baru. Kalau kita lihat selebriti luar negara, mereka sudah lama membuat perkara seperti ini. Malah, selebriti Malaysia juga ramai yang terbabit dengan usaha membantu golongan yang memerlukan.

“Kami pun sudah lama menyimpan niat untuk membantu mereka yang kurang bernasib baik tetapi tidak tahu caranya. Sekarang syarikat pengurusan turut membantu dan kami lebih faham proses itu bagaimana,” katanya.

Dalam pada itu, Estranged turut mengalu-alukan mana-mana individu yang ingin menyumbang supaya berbuat demikian.

Melihat sendiri keadaan kampung di pedalaman Sabah membuatkan mereka gigih mencari dana berkongsi kemudahan buat penduduk.

“Mereka menggunakan ‘generator’ untuk hasilkan tenaga elektrik tetapi ia menggunakan petrol dan perjalanan ke pekan untuk membelinya mengambil masa kerana jarak yang jauh. Malah, ada juga pihak tidak bertanggungjawab yang menjual petrol dengan harga yang tinggi.

“Penduduk kampung itu sudah cukup bersyukur jika perbelanjaan harian mereka dapat dikurangkan kerana hidro elektrik menggunakan arus sungai. Adalah ruang untuk berjimat lagi,” katanya. – Berita Harian


Kerajaan Pusat Peruntukan RM1 Juta Naiktaraf Jalan Di Sandakan

SANDAKAN: Kerajaan Persekutuan melalui Menteri Kewangan Malaysia, Lim Guan Eng telah meluluskan peruntukkan sebanyak RM1 juta untuk menaiktaraf beberapa simpang jalan raya di Sandakan.

Ahli Parlimen Sandakan, Vivian Wong, berkata, daripada jumlah itu, sejumlah RM550 ribu diperuntukkan untuk menaik taraf simpang Jalan Sibuga dan Jalan Utara berdepan SK St.Monica dan selebihnya RM450 ribu untuk jalan masuk dan keluar di beberapa bandar seperti di kawasan berdekatan Bandar Prima, Bandar Indah dan Bandar Letat.

“Kerja-kerja ini juga bagi mempertingkatkan lagi sistem dan keperluan pengangkutan yang baik di Sandakan. Kerja-kerja berkenaan dijangka akan bermula dalam tahun ini,” katanya.

Beliau berkata projek menaik taraf simpang Jalan Sibuga akan diketuai oleh Jabatan Kerja Raya Malaysia dan dijangka akan menjalankan pembidaan kejuruteraan pada April tahun ini.

“Projek ini akan meliputi pelebaran bulatan trafik di hadapan persimpangan SK St Monica, pemasangan lampu isyarat, serta pelebaran empat lorong dan lain-lain kerja berkenaan,” katanya.

Beliau menyatakan perkara itu selepas melakukan pemeriksaan tapak berkenaan dengan Unit Penyelarasan Pelaksanaan (ICU) Jabatan Perdana Menteri) bersama Pengarah Pembangunan Negeri (SDO) Datuk Ruji Ubi serta mendengar laporan daripada pihak berkuasa, kelmarin.

Vivian berkata pemaju perumahan IJM juga akan bekerjasama bersama kerajaan dan menyumbang dalam projek pembangunan itu dan lencongan jalan ini  bagi meningkatkan keadaan trafik di kawasan tersebut dan mengurangkan kesesakan lalu lintas khasnya pada waktu puncak.

Di samping itu, Vivian berkata pihak kerajaan juga akan melihat beberapa rancangan untuk menambahkan jalan baru di beberapa kawasan perniagaan utama di Sandakan seperti Prima Square, Bandar Indah dan Bandar Letat.

Beliau berkata pihak berkuasa akan membuat rancangan penyelidikan berkenaan  untuk menambah pintu masuk dan keluar masuk baru di Prima Square, Bandar Indah dan Bandar Letat dalam masa terdekat.

“Ini termasuk untuk membincangkan sama ada ia dapat meringankan lagi keadaan trafik di antara kawasan komersial ini dan memberi manfaat kepada perniagaan dan penduduk tempatan,” jelasnya.

Vivian berkata dengan sokongan daripada Presiden Majlis Perbandaran Sandakan (MPS), dia  percaya setiap projek ini akan dapat dilaksanakan dalam masa yang dijangka. – Utusan Borneo


Lelaki Maut Ditetak Pada Leher Di Inanam

KOTA KINABALU: Seorang lelaki ditemui mati akibat ditetak dengan benda tajam di hadapan sebuah warung, Kampung Inanam Laut di sini, tengah malam tadi.

Mangsa Jimboy Basal, 40, ditemukan dengan kesan tetakan pada leher oleh anak lelakinya ketika dalam perjalanan pulang ke rumahnya yang terletak berhampiran lokasi kejadian pukul 12.30 tengah malam.

Difahamkan, sebelum kejadian anak lelaki mangsa berusia 14 tahun ditegur oleh empat lelaki termasuk seorang sepupu mereka menanyakan lokasi bapanya.

Dia bagaimanapun tidak mengendahkan lalu beredar menuju ke Suria Inanam.

Ketika dalam perjalanan pulang dia terkejut apabila keempat-empat lelaki itu berlari yang mana dua suspek menaiki kereta manakala dua lagi menuju ke arah hutan.

Ketika menuju jalan ke rumahnya, dia melihat tompokan darah di atas jalan lalu mengekori darah itu sebelum terkejut melihat bapanya terbaring dalam keadaan berlumuran darah.

Ketua Polis Daerah Kota Kinabalu, Asisten Komisioner Habibi Majinji berkata pihaknya yang menerima laporan pada pukul 1.50 pagi bergegas ke lokasi kejadian untuk menjalankan siasatan.

“Sebaik tiba di lokasi mendapati mangsa sudah meninggal dunia dengan kesan luka dileher dipercayai ditetak menggunakan benda tajam.

“Motif kejadian belum dapat dikenal pasti namun pagi tadi anggota polis dari Bahagian Siasatan Jenayah Ibu Pejabat Polis Daerah (IPD) Kota Kinabalu berjaya menahan seorang lelaki disyaki terbabit dalam kejadian itu.

“Siasatan sedang dijalankan termasuk mengesan tiga lagi suspek yang dipercayai terbabit dalam pembunuhan ini,” katanya ketiga dihubungi hari ini.

Habibi berkata mayat mangsa sudah dihantar ke Hospital Quenn Elizabeth (HQE I) untuk bedah siasat dan kes tersebut disiasat mengikut Seksyen 302 Kanun Keseksaan kerana membunuh.

Turut berada di lokasi kejadian Bahagian Siasatan Khas Jenayah Berat (D9) Ibu Pejabat Polis Kontinjen (IPK), Unit Forensik IPK dan bantuan anjing pengesan (K9).


TERKINI: 80 Ahli PKR Kalabakan Keluar Parti, 2000 Lagi Menyusul

TAWAU; 20 JUN 2020 (Sabtu) – Sekumpulan lebih 80 ahli Parti Keadilan Rakyat (PKR) cabang Kalabakan yang pernah memegang jawatan di peringkat negeri dan cabang parti itu di Tawau mengisytiharkan keluar daripada PKR.

Kumpulan yang diketuai Timbalan Ketua Cabang Kalabakan Mohd Jalani Hj Chaco juga turut mendakwa kira-kira 2 ribu penyokong masing-masing menyertai mereka keluar daripada PKR.

Beliau berkata demikian dalam sidang media di Dewan Sri Kijang Merotai Besar hari ini.

Tegasnya, mereka mengambil keputusan meninggalkan PKR kerana hilang kepercayaan terhadap kepimpinan PKR Sabah dan kepimpinan peringkat pusat yang lebih mementingkan agenda peribadi selain hanya menjaga kelompok tertentu dalam parti.

Dalam pada itu, bagi memastikan perjuangan dan khidmat kepada masyarakat dapat diteruskan, mereka akan bergerak menggunakan NGO Penggerak Komuniti Negara (MKN) dalam hala tuju perjuangan politik selepas ini.

Sementara itu, ahli jawatankuasa yang ditemui melahirkan bahawa keputusan dibuat bukan berpaksikan senario politik semasa atau dipaksa mana-mana pihak.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kreatif Bentuk Panjut KRI Nanggala 402

BAGAN SERAI: Bagi memberi penghormatan kepada 53 kru KRI Nanggala 402, enam penduduk Kampung Bukit Merah, di sini, mempamerkan kreativiti dengan menghasilkan replika kapal selam itu menggunakan panjut.

Salah seorang daripada mereka, Azizul Hafiz Mohd Nordin, 34, berkata idea berkenaan tercetus selepas kampungnya menyertai Pesta Panjut Ramadan anjuran Umno Bagan Serai pada tahun ini.

Menurutnya, dia bersama lima rakannya sepakat membuat panjut berbentuk kapal selam yang tenggelam di perairan Bali, Indonesia sebagai penghormatan.

Katanya, tragedi yang mengorbankan kesemua anak kapal memberi impak emosi cukup mendalam kepada rakyat di kebanyakan negara termasuk di Malaysia yang turut bekerjasama dalam misi mencari dan menyelamat.

“Asalnya kami nak buat panjut dengan reka bentuk kapal biasa, namun sepakat membuat reka bentuk KRI Nanggala 402 selepas dicadangkan rakan mengenai kapal selam itu

“Reka bentuk kapal selam ini sepanjang hampir lapan meter dan tinggi mencecah tiga meter,” katanya dihubungi, di sini.

Menurutnya, panjut kapal selam KRI Nanggala 402 didirikan di pekarangan CTC Bukit Merah bersama tiga panjut lain berbentuk rumah kampung, pintu gerbang dan kereta api elektrik (ETS).

Katanya, panjut berbentuk kapal selam itu masih belum siap sepenuhnya kerana baru mencapai tahap 80 peratus.

“Kami kini dalam peringkat akhir untuk menyiapkan kapal selam ini dan setakat ini lebih 120 panjut dan pelita sudah digunakan.

“Kami lebih suka guna pelita buluh kerana ianya lebih nostalgia berbanding pelita plastik. Walaupun sedikit remeh, tetapi hasilnya amat memuaskan hati,” katanya yang memaklumkan penilaian pertandingan pesta panjut itu akan dibuat bermula 6 Mei ini.

Kali terakhir pesta panjut diadakan di kawasan itu pada 2017 dan Kampung Bukit Merah berjaya meraih tempat ketiga menerusi panjut bentuk rumah kampung.

Terdahulu, gambar panjut KRI Nanggala 402 tular di media sosial sejak beberapa hari lalu selepas salah seorang peserta berkongsi hantaran itu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harapan Rakyat hantar pemerhati ke perhimpunan agung BERSATU

KOTA KINABALU: Parti Harapan Rakyat Sabah (Harapan Rakyat) menghantar seramai 10 pemimpinnya bagi mengikuti perhimpunan agung Parti Pribumi Bersatu Malaysia (BERSATU) di Putrajaya yang bermula esok.

Presiden Harapan Rakyat, Datuk Lajim Ukin, mengesahkan beliau sendiri akan mengetuai rombongan partinya pada perhimpunan itu sebagai pemerhati.

“Majlis tertinggi parti mengadakan mesyuarat semalam untuk memaklumkan mengenai penyertaan kami dalam persidangan BERSATU pada kali ini.

“Kita hadir sebagai pemerhati selaku rakan dalam Pakatan Harapan (PH) untuk memenuhi jemputan BERSATU,” katanya kepada NSTP di sini, hari ini.

Ditanya sama ada kehadiran Harapan Rakyat pada persidangan itu disertai majlis penyerahan borang kemasukan ke dalam BERSATU, Lajim berkata, agenda itu tiada dalam jadual mereka.

Sementara itu, Lajim berkata, pihaknya tidak terbabit dengan nasihat supaya pemimpin yang ingin membawa masuk BERSATU ke Sabah berbincang dengan Parti Warisan Sabah (WARISAN).

Katanya, kenyataan Presiden BERSATU, Tan Sri Muhyiddin Yasin, baru-baru ini mengenai perkara itu hanya merujuk kepada bekas pemimpin UMNO diketuai Datuk Hajiji Noor.

“Kita tidak terbabit dengan perkara itu, namun kita juga berpendirian selaku rakan kepada PH, Harapan Rakyat juga sedia untuk memaklumkan kepada WARISAN mengenai hasrat membawa BERSATU ke Sabah,” katanya.

Dalam perkembangan lain, Lajim berkata, beliau sudah menemui bekas pemimpin UMNO Sabah yang keluar parti baru-baru ini termasuk Hajiji mengenai usaha membawa BERSATU ke Sabah.

Katanya, ia selaras usaha menyatukan pemimpin tempatan di Sabah melalui BERSATU demi kepentingan rakyat Bumiputera Islam dan bukan Islam di negeri ini.

“Yang penting kita perlu bersatu tidak kira siapa pemimpin (mengetuai BERSATU di Sabah),” katanya.

Lajim sebelum ini menjelaskan pihaknya sedia membubarkan Harapan Rakyat untuk menyertai BERSATU, selain menganggap tidak timbul isu larangan terhadap parti itu mengembangkan sayap ke Sabah.

WARISAN sebelum ini menjelaskan parti itu mempunyai persefahaman dengan BERSATU untuk tidak mengembangkan sayap ke Sabah, namun mengakui orang ramai boleh menjadi ahli BERSATU tanpa perlu membuka cawangan atau bahagian di negeri ini. – Berita Harian


Ibu Terlelap Ketika Memandu Punca Kereta Terbabas Menyebabkan Dua Beradik Maut

TAWAU: Dua beradik perempuan maut dipercayai tercampak keluar dari kenderaan jenis Pajero Sport yang dipandu ibunya, di Kilometer 56, Jalan Kalabakan Sapulut, pagi tadi.

Dalam kejadian pukul 8 pagi itu, mangsa Nur Halisa Sufiyya Resmanshah, 7, dan adiknya Nur Syaakur Safiyyah Resmanshah, 5, yang duduk di bahagian penumpang belakang meninggal dunia di lokasi kejadian.

Ketua Polis Daerah Tawau, Asisten Komisioner Peter Umbuas berkata kedua-dua mangsa sedang dalam perjalanan dari Tawau menuju ke Labuan bersama ibu bapa dan adiknya.

“Siasatan awal mendapati, ibunya yang memandu kenderaan terbabit dipercayai terlelap mengakibatkan kenderaan itu hilang kawalan sebelum terbabas ke bahu jalan dan terjatuh ke gaung sebelah kiri, kira-kira 11 meter dari bahu jalan.

“Kedua-dua mangsa yang duduk di bahagian penumpang belakang tercampak keluar dari kenderaan dan disahkan meninggal dunia,”katanya dalam kenyataan hari ini.

Bagaimanapun, beliau berkata ibu, bapa dan adik lelaki mangsa selamat.

“Kes disiasat mengikut Seksyen 41(1)(A) Akta Pengangkutan Jalan (APJ) 1987 kerana memandu dalam keadaan cuai,” katanya.


12 Zon Kuning, 14 Zon Hijau, Sifar Zon Merah Di Sabah

KOTA KINABALU: Sabah terus mencatatkan perkembangan positif fasa pemulihan apabila merekodkan 12 Daerah Zon Kuning, 14 Daerah Zon Hijau dan sifar Daerah Zon Merah.

Perkembangan itu dikongsikan Menteri Kesihatan dan Kesejahteraan Rakyat Datuk Frankie Poon Ming Fung menerusi perkongsian di laman facebook rasminya, semalam.

Menerusi perkongsian menteri itu, 12 daerah Zon Kuning meliputi Tawau (16 kes aktif), Kota Kinabalu (15), Keningau (12), Lahad Datu dan Tuaran (6), Kinabatangan dan Penampang (4), Putatan (3) serta Beaufort, Kota Belud, Ranau dan Beluran (1).

14 Daerah Zon Hijau pula, Sandakan, Kunak, Sipitang, Papar, Tambunan, Semporna, Kudat, Pitas, Kota Marudu, Telupid, Tongod, Nabawan, Tenom dan Kuala Penyu.

Sabah juga dilaporkan menambah 13 kes sembuh baharu menjadikan jumlah keseluruhan kini 241 kes sembuh daripada 315 kes kumulatif kes positif selain empat kes kematian.

Sehingga semalam juga, bilangan kes aktif positif COVID-19 di Sabah atau pesakit yang masih menerima rawatan adalah seramai 70 orang termasuk tujuh kes rawatan semula. – Utusan Borneo


Orang ramai dinasihat waspada kes tipu nombor TAC

KUCHING: Jabatan Siasatan Jenayah Komersial (JSJK) Sarawak menerima tujuh laporan membabitkan penipuan Kod Pengesahan Transaksi (TAC) oleh sindiket di negeri ini dengan nilai kerugian mencecah RM21,000 sejak Januari lalu.

Ketua JSJK Sarawak, Superintendan Mustafa Kamal Gani Abdullah, berkata jumlah laporan itu diterima sehingga semalam.

“Kerugian terendah yang dicatatkan ialah RM1,200 dan tertinggi ialah RM7,000 dengan kesemua mangsa berusia antara 19 hingga 46 tahun,” katanya dalam kenyataan di sini, hari ini.

Katanya, modus operandi yang digunakan sindiket adalah dengan menghubungi mangsa menggunakan pelbagai medium sebelum meminta nombor TAC, kononnya tersalah memasukkan nombor telefon milik mangsa.

“Terbaru, seorang lelaki berusia 20 tahun dan bekerja sebagai penjawat awam kerugian RM7,000 akibat diperdaya sindiket terbabit.

“Pada 16 April lalu, mangsa dihubungi seorang lelaki mengatakan sudah menghantar pesanan ringkas (SMS) yang mengandungi nombor TAC dari Molpay Sdn Bhd dan kononnya digunakan untuk penghantaran wang ke akaun bapanya yang sedang sakit.

“Tanpa ragu-ragu, mangsa membaca nombor TAC itu dan selepas membuat semakan pada akaun bank keesokan harinya, dia mendapati wang berkurangan dan merasakan dirinya sudah ditipu,” katanya.

Dalam pada itu, beliau mengingatkan orang ramai supaya tidak sesekali menyerahkan nombor TAC yang diterima menerusi SMS kepada orang lain sekiranya tidak membuat sebarang transaksi, sebaliknya mereka perlu terus menghubungi bank. – Berita Harian


Ibu & Anak Syaitan

JAKARTA: Seorang kanak-kanak perempuan berusia lima tahun mati dibunuh selepas dirogol dua abang angkatnya yang masih remaja, malah lebih menjijikkan apabila suspek turut mengadakan seks sumbang mahram bersama ibu kandung mereka di sebelah mayatnya.

Kompas.com memetik Ketua Polis Sukabumi, AKBP Nasriadi berkata, mangsa dikenali sebagai NP dijadikan anak angkat oleh keluarga berkenaan yang tinggal di Kecamatan Lembursitu, Kota Sukabumi.

Nasriadi berkata, kejadian rogol dan bunuh pada pagi Ahad lalu dimulakan abang angkat mangsa dikenali sebagai P, 14, yang masih bersekolah.

Abangnya berusia 16 tahun dikenali sebagai RG kemudian melihat mangsa terbaring dan turut merogolnya.

Menurut detik.com, dua beradik itu merogol mangsa sejak tiga bulan lalu dengan perbuatan mereka memang diketahui ibu yang hanya dikenali sebagai Yuyu, 39.

IBU dan dua anak lelakinya ditahan untuk siasatan. – detik

Susulan itu, pada hari kejadian, Yuyu yang marah dan cemburu mencekik mangsa sehingga mati dengan dibantu anak lelaki sulungnya itu, sebelum kedua-duanya melakukan seks.

“Mangsa kemudiannya dicampak ke dalam Sungai Cimandiri yang terletak satu kilometer dari rumah keluarga itu sebelum mayat mangsa ditemui pemancing ikan tengah hari pada hari yang sama,” kata Nasriadi dipetik Tribunnews.

Nasriadi berkata, mangsa sebelum ini kerap dirogol suspek kerana terpengaruh dengan video lucah yang sering ditonton bersama ibu mereka.

Pada masa sama, ibu dan anaknya melakukan hubungan terkutuk ketika bapa mereka tiada di rumah. – Agensi


COVID-19: Kes Positif Di Sabah Dijangka Turun Beberapa Hari Lagi

KOTA KINABALU: Statistik kes positif COVID-19 di Sabah dijangka menunjukkan penurunan dalam tempoh beberapa hari lagi selepas semua sampel untuk saringan terkumpul sebelum ini selesai diuji.

Menteri Kerajaan Tempatan dan Perumahan negeri, Datuk Masidi Manjun, berkata ketika ini sebanyak 10,400 sampel yang dikumpul di seluruh negeri sebelum ini belum selesai diproses.

Beliau berkata, semua sampel berkenaan dijangka selesai diuji dalam tempoh tiga atau empat hari lagi sejajar langkah Kementerian Kesihatan (KKM) meningkatkan keupayaan melakukan ujian termasuk dengan kerjasama sektor swasta.

“Setakat hari ini masih ada 10,400 sampel lama lagi yang belum diproses tetapi kita berharap ia dapat diselesaikan dalam tiga empat hari ini.

“Selepas itu kita berharap statistik kes positif COVID-19 di Sabah akan menunjukkan penurunan jika tiada kes penularan baharu,” katanya pada sidang media perkembangan harian COVID-19 Negeri Sabah, di sini, malam ini.

Masidi sebelum ini menjelaskan, jumlah sampel untuk ujian pengesanan COVID-19 yang banyak dan belum dapat diuji dikenal pasti antara punca statistik jumlah pesakit positif di negeri ini yang tinggi berbanding negeri lain.

Katanya, sampel untuk ujian pengesanan COVID-19 itu dikumpul dari kawasan zon merah dan kluster yang dikenal pasti oleh KKM.

Sementara itu, katanya kawasan ibu negeri mencatat kes positif COVID-19 tertinggi hari ini dengan 289 kes, diikuti Tawau (130 kes), Semporna (63 kes), Sandakan (52 kes), Lahad Datu (28 kes), Kunak (24 kes), Kudat (15 kes) dan Kota Belud (10 kes).

Jumlah yang tinggi di ibu negeri itu katanya disumbangkan kes positif yang dikesan di Kluster Penjara Kepayan dengan sebanyak 231 kes dilaporkan pada hari ini.

“Secara keseluruhannya Sabah mencatat 673 kes hari ini dengan tiga kematian menjadikan kumulatif kes positif setakat hari ini sebanyak 8,755 kes dengan 5,466 pesakit masih menerima rawatan di wad seluruh negeri.

“Namun, berita baik pada hari ini ialah tiada zon merah baharu dilaporkan KKM di Sabah,” katanya.

Ini bermakna zon merah COVID-19 di Sabah kekal 16 daerah sehingga hari ini iaitu Kota Kinabalu, Tawau, Semporna, Sandakan, Lahad Datu, Kunak, Kota Belud, Putatan, Papar, Ranau, Beaufort, Tuaran, Penampang, Tambunan, Keningau dan Kudat.

Dalam hal berkaitan, Masidi yang juga Menteri Kewangan II negeri, berkata kerja disinfeksi atau nyah kuman turut digiatkan dengan sebanyak 88 kawasan selesai menjalani proses itu hari ini.

“Tumpuan kita ialah tempat awam seperti pasar, bangunan kerajaan, premis perniagaan, taman awam dan permainan, tamu, tempat letak kereta, surau, tandas awam, dewan masyarakat, terminal, jeti, gerai makan dan kawasan berisiko yang menjadi tumpuan awam.

“Pihak berkuasa tempatan (PBT) yang melaksanakan disinfeksi hari ini ialah Majlis Perbandaran Sandakan, Majlis Daerah Pitas, Tuaran, Penampang, Putatan, Tenom, Keningau, Tambunan, Sipitang, Beaufort, Papar, Beluran, Kinabatangan, Kunak, Semporna, Lahad Datu dan Lembaga Bandaran Kudat,” katanya.

Masidi turut menggesa sektor swasta di negeri ini membenarkan pekerja dalam bahagian pengurusan untuk bekerja dari rumah sama seperti yang diarahkan kepada pekerja sektor awam berikutan penguatkuasaan arahan itu oleh Majlis Keselamatan Negara (MKN). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost